2012R0748 — SK — 26.01.2016 — 005.007

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

►B NARIADENIE KOMISIE (EÚ) č. 748/2012 z 3. augusta 2012 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (prepracované znenie) (Text s významom pre EHP) (Ú. v. ES L 224 21.8.2012, s. 1)

Zmenené a doplnené:





Opravené a doplnené:









▼B

NARIADENIE KOMISIE (EÚ) č. 748/2012

z 3. augusta 2012

stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií

(prepracované znenie)

(Text s významom pre EHP)







Článok 1

Rozsah pôsobnosti a vymedzenie pojmov

1. Toto nariadenie stanovuje v súlade s článkom 5 ods. 5 a článkom 6 ods. 3 nariadenia (ES) č. 216/2008 spoločné technické požiadavky a administratívne postupy týkajúce sa letovej spôsobilosti a environmentálneho osvedčovania výrobkov, častí a zariadení, pričom špecifikuje:

a) vydávanie typových osvedčení, obmedzených typových osvedčení, doplnkových typových osvedčení, letových povolení a zmeny týchto osvedčení;

b) vydávanie osvedčení o letovej spôsobilosti, obmedzených osvedčení o letovej spôsobilosti, letových povolení a autorizovaných osvedčení o uvoľnení;

c) vydávanie schválení postupu opravy;

d) preukazovanie zhody s požiadavkami ochrany životného prostredia;

e) vydávanie hlukových osvedčení;

f) identifikáciu výrobkov, častí a zariadení;

g) osvedčovanie určitých častí a zariadení;

h) osvedčovanie projekčných a výrobných organizácií;

i) vydávanie príkazov na zachovanie letovej spôsobilosti.

2. Na účely tohto nariadenia platia tieto definície:

a) „JAA“ (Joint Aviation Authorities) znamená „Spoločné letecké úrady“;

b) „JAR“ (Joint Avation Requirements) znamená „Jednotné letecké predpisy“;

c) „časť 21“ znamená požiadavky na osvedčovanie a postupy osvedčovania lietadla a prislúchajúcich výrobkov, častí a zariadení a projekčných a výrobných organizácií, ktoré sú stanovené v prílohe I k tomuto nariadeniu;

d) „časť M“ znamená uplatniteľné požiadavky na zachovanie letovej spôsobilosti prijaté podľa nariadenia (ES) č. 216/2008;

e) „hlavné miesto podnikania“ je riaditeľstvo alebo sídlo spoločnosti, v rámci ktorého sa vykonávajú hlavné finančné operácie a prevádzková kontrola činností uvedených v tomto nariadení;

f) „predmet“ znamená akúkoľvek časť a zariadenie používané na civilných lietadlách;

g) „ETSO“ (European Technical Standart Order) je Európske technické štandardné schválenie. Európske technické štandardné schválenie je podrobná špecifikácia letovej spôsobilosti, ktorú vydáva Európska agentúra pre bezpečnosť letectva (ďalej len „agentúra“) na zabezpečenie zhody s požiadavkami tohto nariadenia ako minimálna výkonnostná norma pre špecifikované predmety;

h) „EPA“ (European Part Approval) je Európske schválenie konštrukčnej časti. Európske schválenie konštrukčnej časti predmetu znamená, že predmet bol vyrobený v súlade so schválenými konštrukčnými údajmi, ktoré nepatria držiteľovi typového osvedčenia príslušného výrobku, okrem predmetov ETSO;

i) „lietadlo ELA1“ (European Light Aircraft) je toto európske ľahké lietadlo s posádkou: i) letún s maximálnou vzletovou hmotnosťou (MTOM – Maximum Take-off Mass) 1 200 kg alebo menšou, ktorý nie je klasifikovaný ako zložité motorové lietadlo; ii) vetroň alebo motorový vetroň s maximálnou vzletovou hmotnosťou (MTOM) 1 200 kg alebo menšou; iii) balón s najväčším konštrukčným objemom nosného plynu alebo horúceho vzduchu maximálne 3 400 m3 pre teplovzdušné balóny, 1 050 m3 pre plynové balóny, 300 m3 pre priviazané plynové balóny; iv) vzducholoď určená pre maximálne štyroch pasažierov s najväčším konštrukčným objemom nosného plynu alebo horúceho vzduchu maximálne 3 400 m3 pre teplovzdušné vzducholode a 1 000 m3 pre plynové vzducholode;

j) „lietadlo ELA2“ je toto európske ľahké lietadlo s posádkou: i) letún s maximálnou vzletovou hmotnosťou (MTOM) 2 000 kg alebo menšou, ktorý nie je klasifikovaný ako zložité motorové lietadlo; ii) vetroň alebo motorový vetroň s maximálnou vzletovou hmotnosťou (MTOM) 2 000 kg alebo menšou; iii) balón; iv) teplovzdušná vzducholoď; v) plynová vzducholoď so všetkými týmito charakteristikami: — statická hmotnosť maximálne 3 %, — nevektorovaný ťah (okrem reverzného ťahu), — konvenčná a jednoduchá konštrukcia: štruktúry, systému riadenia a systému balonetu, — bez servoriadenia; vi) veľmi ľahké rotorové lietadlo.

Článok 2

Osvedčovanie výrobkov, častí a zariadení

1. Pre výrobky, časti a zariadenia sa vydávajú osvedčenia podľa prílohy I (časti 21).

2. Odchylne od ustanovenia odseku 1 sa ustanovenia podčastí H a I prílohy I (časti 21) nevzťahujú na lietadlo vrátane akýchkoľvek nainštalovaných výrobkov, častí alebo zariadení, ktoré nie sú registrované v členskom štáte. Nevzťahujú sa na ne ani ustanovenia podčasti P prílohy I (časti 21) okrem prípadov, keď registračné značky lietadla predpisuje členský štát.

Článok 3

Zachovanie platnosti typových osvedčení a príslušných osvedčení o letovej spôsobilosti

1. Na výrobky, pre ktoré vydal členský štát do 28. septembra 2003 typové osvedčenie alebo dokument umožňujúci vydanie osvedčenia o letovej spôsobilosti, sa uplatňujú tieto ustanovenia:

a) Výrobok sa považuje za výrobok, ktorý má typové osvedčenie vydané v súlade s týmto nariadením, ak: ▼M2 i) jeho základňou typového osvedčovania bola: — pre výrobky osvedčované podľa postupov JAA predpisová základňa typového osvedčovania od JAA, ako je definované v ich dátovom dokumente JAA, alebo — pre ostatné výrobky predpisová základňa typového osvedčovania definovaná v dátovom doklade typového osvedčenia štátu, v ktorom boli vyvinuté, ak bol tento štát: — — členským štátom, pokiaľ agentúra s prihliadnutím najmä na používané technické podmienky osvedčovania a skúsenosti z prevádzky nerozhodne, že táto predpisová základňa typového osvedčovania nezabezpečuje úroveň bezpečnosti rovnocennú s úrovňou, akú vyžaduje nariadenie (ES) č. 216/2008 a toto nariadenie, alebo — štátom, ktorý uzavrel s členským štátom dvojstrannú dohodu o letovej spôsobilosti alebo podobnú dohodu, podľa ktorej boli také výrobky osvedčené na základe technických podmienok osvedčovania štátu, v ktorom boli vyvinuté, pokiaľ agentúra neurčí, že takéto technické podmienky osvedčovania alebo skúsenosti z prevádzky alebo systém bezpečnosti štátu návrhu, v ktorom boli vyvinuté, nezabezpečujú úroveň bezpečnosti rovnocennú s úrovňou, akú vyžaduje nariadenie (ES) č. 216/2008 a toto nariadenie. Agentúra vypracuje prvé hodnotenie účinkov ustanovení druhej zarážky a predloží Komisii stanovisko vrátane možných zmien tohto nariadenia; ▼B ii) požiadavkami na ochranu životného prostredia boli požiadavky stanovené v prílohe 16 k Chicagskému dohovoru, ktoré sú uplatniteľné na tento výrobok; iii) uplatniteľnými príkazmi na zachovanie letovej spôsobilosti boli príkazy štátu, v ktorom bol výrobok vyvinutý.

b) Konštrukcia jednotlivého lietadla, ktoré sa nachádzalo v registri členského štátu pred 28. septembrom 2003, sa považuje za schválenú v súlade s týmto nariadením, ak: i) jeho základná typová konštrukcia bola súčasťou typového osvedčenia uvedeného v písmene a); ii) všetky zmeny základnej typovej konštrukcie, za ktoré nebol zodpovedný držiteľ typového osvedčenia, boli schválené, a iii) príkazy na zachovanie letovej spôsobilosti vydané alebo prijaté členským štátom registrácie pred 28. septembrom 2003 boli splnené vrátane akýchkoľvek zmien príkazov na zachovanie letovej spôsobilosti vydaných štátom, v ktorom bolo lietadlo vyvinuté, dohodnutých s členským štátom registrácie.

2. Pokiaľ ide o výrobky, ktorých typové osvedčovanie sa uskutočňovalo v rámci JAA alebo členského štátu k 28. septembru 2003, uplatňuje sa toto:

a) ak výrobok osvedčujú viaceré členské štáty, použije sa projekt v najpokročilejšom štádiu ako referenčný;

b) neuplatňuje sa bod 21.A.15 písm. a), b) a c) prílohy I (časti 21);

▼M2

c) odchylne od bodu 21.A.17A prílohy I (časti 21) je základňou typového osvedčovania základňa, ktorú stanovili JAA prípadne členský štát v deň požiadania o schválenie;

d) zistenia zhody vykonané postupmi JAA alebo členského štátu na účely splnenia požiadaviek bodu 21.A.20 písm. a) a d) prílohy I (časti 21) sa považujú za zistenia zhody vykonané agentúrou.

▼B

3. Pokiaľ ide o výrobky, ktoré majú vnútroštátne typové osvedčenie alebo rovnocenné osvedčenie a ktorých schvaľovanie zmeny nebolo v členskom štáte ukončené v čase, keď typové osvedčenie muselo byť v súlade s týmto nariadením, uplatňuje sa toto:

a) ak schvaľovanie uskutočňujú viaceré členské štáty, použije sa projekt v najpokročilejšom štádiu ako referenčný;

b) neuplatňuje sa bod 21.A.93 prílohy I (časti 21);

c) príslušnou základňou osvedčovania je základňa, ktorú v deň žiadosti o schválenie zmeny stanovili JAA alebo prípadne členský štát;

d) zistenie zhody vykonané postupmi JAA alebo členského štátu na účely splnenia požiadaviek bodu 21.A.103 písm. a) bodu 2 a písm. b) prílohy I (časti 21) sa považuje za zistenie zhody vykonané agentúrou.

4. Pokiaľ ide o výrobky, ktoré mali vnútroštátne typové osvedčenie alebo rovnocenné osvedčenie a pri ktorých členský štát v čase, keď typové osvedčenie muselo byť v súlade s týmto nariadením, neskončil proces schvaľovania postupu veľkej opravy, zistenie zhody podľa postupov JAA alebo postupov členského štátu na účely splnenia požiadaviek bodu 21.A.433 písm. a) prílohy I (časti 21) sa považuje za zistenie zhody vykonané agentúrou.

5. Osvedčenie o letovej spôsobilosti vydané členským štátom, ktoré potvrdzuje zhodu s typovým osvedčením udeleným podľa odseku 1, sa považuje za osvedčenie v súlade s týmto nariadením.

Článok 4

Zachovanie platnosti doplnkových typových osvedčení

1. Pokiaľ ide o doplnkové typové osvedčenia, ktoré vydal členský štát podľa postupov JAA alebo príslušných vnútroštátnych postupov a pokiaľ ide o zmeny výrobkov navrhnuté osobami inými, ako je držiteľ typového osvedčenia výrobku, ktoré schválil členský štát podľa príslušných vnútroštátnych postupov, ak doplnkové typové osvedčenie alebo zmena boli platné k 28. septembru 2003, doplnkové typové osvedčenie alebo zmena sa považujú za vydané podľa tohto nariadenia.

2. Pokiaľ ide o doplnkové typové osvedčenia, ktorých osvedčovanie k 28. septembru 2003 vykonával členský štát podľa príslušných postupov JAA pre doplnkové typové osvedčenia, a pokiaľ ide o závažné zmeny výrobkov navrhované osobami inými, ako je držiteľ typového osvedčenia výrobku, pre ktorý proces osvedčovania k 28. septembru 2003 vykonával členský štát podľa príslušného vnútroštátneho postupu, uplatňuje sa toto:

a) ak osvedčovanie vykonávali viaceré členské štáty, použije sa projekt v najpokročilejšom štádiu ako referenčný;

b) neuplatňuje sa bod 21.A.113 písm. a) a b) prílohy I (časti 21);

c) príslušnou základňou osvedčovania je základňa, ktorú v deň žiadosti o doplnkové typové osvedčenie alebo schválenie závažnej zmeny stanovili JAA alebo prípadne členský štát;

d) zistenie zhody vykonané postupmi JAA alebo členského štátu na účely splnenia požiadaviek bodu 21.A.115 písm. a) prílohy I (časti 21) sa považuje za zistenie zhody vykonané agentúrou.

▼M2 —————

▼B

Článok 6

Zachovanie platnosti osvedčení častí a zariadení

1. Schválenia častí a zariadení, ktoré vydal členský štát a ktoré platili 28. septembra 2003, sa považujú za schválenia vydané v súlade s týmto nariadením.

2. Pokiaľ ide o časti a zariadenia, ktorých schvaľovanie alebo povoľovanie k 28. septembru 2003 uskutočňoval členský štát, uplatňuje sa toto:

a) ak sa povoľovací proces uskutočňoval vo viacerých členských štátoch, použije sa projekt v najpokročilejšom štádiu ako referenčný;

b) neuplatňuje sa bod 21.A.603 prílohy I (časti 21);

c) uplatniteľnými požiadavkami na údaje stanovené v bode 21.A.605 prílohy I (časti 21) sú požiadavky stanovené príslušným členským štátom ku dňu žiadosti o schválenie alebo povolenie;

d) zistenie zhody vykonané príslušným členským štátom na účely splnenia požiadaviek bodu 21.A.606 písm. b) prílohy I (časti 21) sa považuje za zistenie zhody vykonané agentúrou.

Článok 7

Letové povolenie

Podmienky, ktoré do 28. marca 2007 ustanovili členské štáty pre letové povolenie alebo iné osvedčenie o letovej spôsobilosti vydané pre lietadlo, ktoré nemalo osvedčenie o letovej spôsobilosti alebo obmedzené osvedčenie o letovej spôsobilosti vydané podľa tohto nariadenia, sa považujú za podmienky, ktoré boli ustanovené v súlade s týmto nariadením, ak agentúra nerozhodla do 28. marca 2008, že tieto podmienky neposkytujú úroveň bezpečnosti rovnocennú s úrovňou, ktorá sa vyžaduje v nariadení (ES) č. 216/2008 alebo v tomto nariadení.

▼M2

Článok 7a

Údaje o prevádzkovej vhodnosti

1. Držiteľ typového osvedčenia lietadla vydaného do 17. februára 2014, ktorý má v úmysle dodať nové lietadlo prevádzkovateľovi z EÚ dňa 17. februára 2014 alebo po tomto dátume, získa schválenie v súlade s bodom 21.A.21 písm. e) prílohy I (časti 21) okrem minimálneho učebného plánu pre výcvik na typovú kvalifikáciu osvedčujúceho personálu údržby a okrem overovacích zdrojových údajov lietadla na podloženie objektívnej kvalifikácie simulátora(-ov). Schválenie získa najneskôr 18. decembra 2015 alebo pred začatím prevádzkovania lietadla prevádzkovateľom EÚ podľa toho, ktorý z týchto dátumov nastane neskôr. Údaje o prevádzkovej vhodnosti môžu byť obmedzené na dodaný model.

2. Žiadateľ o typové osvedčenie lietadla, ktorý podal žiadosť pred 17. februárom 2014, pre ktorého nebolo vydané typové osvedčenie pred 17. februárom 2014, získa schválenie v súlade s bodom 21.A.21 písm. e) prílohy I (časti 21) okrem minimálneho učebného plánu pre výcvik na typovú kvalifikáciu osvedčujúceho personálu údržby a okrem zdrojových údajov overovania lietadla na podloženie objektívnej kvalifikácie simulátora(-ov). Schválenie získa najneskôr 18. decembra 2015 alebo pred začatím prevádzkovania lietadla prevádzkovateľom z EÚ podľa toho, ktorý z týchto dátumov nastane neskôr. Agentúra prijme bez ďalšieho overovania zistenia zhody vykonané príslušnými orgánmi v procesoch rady pre prevádzkové hodnotenie pod zodpovednosťou JAA alebo agentúry pred nadobudnutím účinnosti tohto nariadenia.

3. Správy rady pre prevádzkové hodnotenie a základné zoznamy minimálneho vybavenia vydané v súlade s postupmi JAA alebo agentúrou pred nadobudnutím účinnosti tohto nariadenia sa považujú za údaje o prevádzkovej vhodnosti schválené v súlade s bodom 21.A.21 písm. e) prílohy I (časti 21) a musia byť zahrnuté v príslušnom typovom osvedčení. Držitelia príslušných typových osvedčení navrhnú agentúre do 18. júna 2014 rozdelenie údajov o prevádzkovej vhodnosti na povinné údaje a nepovinné údaje.

4. Držitelia typového osvedčenia obsahujúceho údaje o prevádzkovej vhodnosti musia získať schválenie rozšírenia rozsahu pôsobnosti svojho povolenia organizácie na projektovanie, prípadne alternatívnych postupov k povoleniu organizácie na projektovanie, s cieľom zahrnúť do 18. decembra 2015 aspekty prevádzkovej vhodnosti.

▼B

Článok 8

Projekčné organizácie

1. Organizácia zodpovedná za projektovanie výrobkov, častí a zariadení, za ich zmeny alebo opravy musí preukázať svoju spôsobilosť v súlade s ustanoveniami prílohy I (časti 21).

2. Odchylne od odseku 1 organizácia, ktorá má hlavné obchodné sídlo v nečlenskom štáte môže preukázať svoju spôsobilosť vlastníctvom osvedčenia vydaného uvedeným štátom pre výrobok, časť alebo vybavenie za predpokladu:

a) že príslušný štát je štátom, v ktorom boli vyvinuté, a

b) agentúra stanovila, že systém tohto štátu obsahuje rovnakú úroveň nezávislosti kontroly zhody, akú poskytuje toto nariadenie buď prostredníctvom rovnocenného systému povoľovania organizácií alebo priamym zapojením príslušného orgánu tohto štátu.

3. Povolenia organizácie na projektovanie, vydané alebo uznané členským štátom v súlade s požiadavkami JAA a postupmi platnými pred 28. septembrom 2003, sa považujú za zodpovedajúce tomuto nariadeniu.

Článok 9

Výrobné organizácie

1. Organizácia zodpovedná za výrobu výrobkov, častí a zariadení, za ich zmeny alebo opravy musí preukázať svoju spôsobilosť v súlade s ustanoveniami prílohy I (časti 21).

2. Odchylne od odseku 1 výrobca, ktorý má hlavné obchodné sídlo v nečlenskom štáte môže preukázať svoju spôsobilosť vlastníctvom osvedčenia vydaného uvedeným štátom pre výrobok, časť alebo vybavenie za predpokladu:

a) že príslušný štát je štátom výrobcu a

b) agentúra stanovila, že systém tohto štátu obsahuje rovnakú úroveň nezávislosti kontroly zhody, akú poskytuje toto nariadenie buď prostredníctvom rovnocenného systému udeľovania povolení organizáciám alebo priamym zapojením príslušného orgánu tohto štátu.

3. Povolenia organizácie na výrobu, vydané alebo uznané členským štátom v súlade s požiadavkami JAA a postupmi platnými pred 28. septembrom 2003, sa považujú za zodpovedajúce tomuto nariadeniu.

Článok 10

Opatrenia agentúry

1. Agentúra vypracuje prijateľné prostriedky preukázania zhody (ďalej len „AMC“ – acceptable means of compliance), ktoré príslušné orgány, organizácie a personál môžu používať na preukázanie zhody s ustanoveniami prílohy I (časti 21) k tomuto nariadeniu.

2. V AMC vydaných agentúrou sa nesmú zavádzať nové požiadavky ani zmierňovať požiadavky prílohy I (časti 21) k tomuto nariadeniu.

3. Bez toho, aby boli dotknuté články 54 a 55 nariadenia (ES) č. 216/2008, keď sa použijú prijateľné prostriedky preukázania zhody vydané agentúrou, súvisiace požiadavky uvedené v prílohe I (časti 21) k tomuto nariadeniu sa považujú za splnené bez ďalšieho preukazovania.

Článok 11

Zrušenie

Nariadenie (ES) č. 1702/2003 sa zrušuje.

Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe III.

Článok 12

Nadobudnutie účinnosti

Toto nariadenie nadobudne účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch.









PRÍLOHA I

ČASŤ 21

Osvedčovanie lietadla a prislúchajúcich výrobkov, častí a zariadení a projekčných a výrobných organizácií

Obsah 21.1. Všeobecne ODDIEL A – TECHNICKÉ POŽIADAVKY PODČASŤ A – VŠEOBECNÉ USTANOVENIA 21.A.1. Rozsah pôsobnosti 21.A.2. Plnenie inou osobou, než je žiadateľ o osvedčenie alebo držiteľ osvedčenia 21.A.3A. Výpadky, poruchy a závady 21.A.3B. Príkazy na zachovanie letovej spôsobilosti 21.A.4. Koordinácia medzi projektovaním a výrobou PODČASŤ B – TYPOVÉ OSVEDČENIA A OBMEDZENÉ TYPOVÉ OSVEDČENIA 21.A.11. Rozsah pôsobnosti 21.A.13. Oprávnenosť 21.A.14. Preukázanie spôsobilosti 21.A.15. Žiadosť 21.A.16A. Technické podmienky osvedčovania 21.A.16B. Osobitné podmienky 21.A.17A. Predpisová základňa pre typové osvedčovanie 21.A.17B. Predpisová základňa pre osvedčovanie údajov o prevádzkovej vhodnosti 21.A.18. Stanovenie príslušných požiadaviek na ochranu životného prostredia a technických podmienok osvedčovania 21.A.19. Zmeny, ktoré si vyžadujú nové typové osvedčenie 21.A.20. Zhoda s predpisovou základňou pre typové osvedčovanie, predpisovou základňou pre osvedčovanie údajov o prevádzkovej vhodnosti a požiadavkami na ochranu životného prostredia 21.A.21. Vydanie typového osvedčenia 21.A.23. Vydanie obmedzeného typového osvedčenia 21.A.31. Typová konštrukcia 21.A.33. Inšpekcie a testy 21.A.35. Letové testy 21.A.41. Typové osvedčenie 21.A.44. Povinnosti držiteľa 21.A.47. Prenosnosť 21.A.51. Obdobie trvania a zachovanie platnosti 21.A.55. Vedenie záznamov 21.A.57. Príručky 21.A.61. Pokyny pre zachovanie letovej spôsobilosti 21.A.62. Dostupnosť údajov o prevádzkovej vhodnosti (PODČASŤ C – NEUPLATŇUJE SA) PODČASŤ D – ZMENY TYPOVÝCH OSVEDČENÍ A OBMEDZENÝCH TYPOVÝCH OSVEDČENÍ 21.A.90A. Rozsah pôsobnosti 21A.90B. Štandardné zmeny 21.A.91. Klasifikácia zmien v typovom osvedčení 21.A.92. Oprávnenosť 21.A.93. Žiadosť 21.A.95. Malé zmeny 21.A.97. Závažné zmeny 21.A.101. Stanovenie príslušných technických podmienok osvedčovania a požiadaviek na ochranu životného prostredia 21.A.103. Vydanie schválenia 21.A.105. Vedenie záznamov 21.A.107. Pokyny pre zachovanie letovej spôsobilosti 21.A.108. Dostupnosť údajov o prevádzkovej vhodnosti 21.A.109. Povinnosti a označenie EPA PODČASŤ E – DOPLNKOVÉ TYPOVÉ OSVEDČENIA 21.A.111. Rozsah pôsobnosti 21.A.112A. Oprávnenosť 21.A.112B. Preukázanie spôsobilosti 21.A.113. Žiadosť o doplnkové typové osvedčenie 21.A.114. Preukázanie zhody 21.A.115. Vydanie doplnkového typového osvedčenia 21.A.116. Prenosnosť 21.A.117. Zmeny tej časti výrobku, na ktorú sa vzťahuje doplnkové typové osvedčenie 21.A.118A. Povinnosti a označenie EPA 21.A.118B. Obdobie platnosti a ďalšia platnosť 21.A.119. Príručky 21.A.120A. Pokyny pre zachovanie letovej spôsobilosti 21.A.120B. Dostupnosť údajov o prevádzkovej vhodnosti PODČASŤ F – VÝROBA BEZ SCHVÁLENIA VÝROBNEJ ORGANIZÁCIE 21.A.121. Rozsah pôsobnosti 21.A.122. Oprávnenosť 21.A.124. Žiadosť 21.A.125A. Vydanie písomného súhlasu 21.A.125B. Zistenia 21.A.125C. Obdobie platnosti a ďalšia platnosť 21.A.126. Systém inšpekcie výroby 21.A.127. Testy: lietadlo 21.A.128. Testy: motory a vrtule 21.A.129. Povinnosti výrobcu 21.A.130. Vyhlásenie zhody PODČASŤ G – POVOLENIE ORGANIZÁCIE NA VÝROBU 21.A.131. Rozsah pôsobnosti 21.A.133. Oprávnenosť 21.A.134. Žiadosť 21.A.135. Vydanie povolenia organizácie na výrobu 21.A.139. Systém kvality 21.A.143. Opis 21.A.145. Požiadavky na povolenie 21.A.147. Zmeny v povolenej organizácii na výrobu 21.A.148. Zmeny miesta 21.A.149. Prenosnosť 21.A.151. Podmienky povolenia 21.A.153. Zmeny podmienok povolenia 21.A.157. Vyšetrenia 21.A.158. Zistenia 21.A.159. Obdobie trvania a zachovanie platnosti 21.A.163. Výsadné práva 21.A.165. Povinnosti držiteľa PODČASŤ H – OSVEDČENIA O LETOVEJ SPÔSOBILOSTI A OBMEDZENÉ OSVEDČENIA O LETOVEJ SPÔSOBILOSTI 21.A.171. Rozsah pôsobnosti 21.A.172. Oprávnenosť 21.A.173. Klasifikácia 21.A.174. Žiadosť 21.A.175. Jazyk 21.A.177. Zmena alebo doplnenie, alebo úprava 21.A.179. Prenosnosť a obnovenie v členských štátoch 21.A.180. Inšpekcie 21.A.181. Obdobie trvania a zachovanie platnosti 21.A.182. Identifikácia lietadla PODČASŤ I – HLUKOVÉ OSVEDČENIA 21.A.201. Rozsah pôsobnosti 21.A.203. Oprávnenosť 21.A.204. Žiadosť 21.A.207. Zmena alebo doplnenie, alebo úprava 21.A.209. Prenosnosť a obnovenie v členských štátoch 21.A.210. Inšpekcie 21.A.211. Obdobie trvania a zachovanie platnosti PODČASŤ J – POVOLENIE ORGANIZÁCIE NA PROJEKTOVANIE 21.A.231. Rozsah pôsobnosti 21.A.233. Oprávnenosť 21.A.234. Žiadosť 21.A.235. Vydanie povolenia organizácie na projektovanie 21.A.239. Systém zabezpečenia konštrukcie 21.A.243. Údaje 21.A.245. Požiadavky na povolenie 21.A.247. Zmeny v systéme zabezpečenia konštrukcie 21.A.249. Prenosnosť 21.A.251. Podmienky povolenia 21.A.253. Zmeny podmienok povolenia 21.A.257. Vyšetrenia 21.A.258. Zistenia 21.A.259. Obdobie trvania a zachovanie platnosti 21.A.263. Výsadné práva 21.A.265. Povinnosti držiteľa PODČASŤ K – ČASTI A ZARIADENIA 21.A.301. Rozsah pôsobnosti 21.A.303. Zhoda s príslušnými požiadavkami 21.A.305. Schválenie častí a zariadení 21.A.307. Uvoľnenie častí a zariadení na inštalovanie (PODČASŤ L – NEUPLATŇUJE SA) PODČASŤ M – OPRAVY 21.A.431A. Rozsah pôsobnosti 21A.431B. Štandardné opravy 21.A.432A. Oprávnenosť 21.A.432B. Preukázanie spôsobilosti 21.A.433. Postup opravy 21.A.435. Klasifikácia opráv 21.A.437. Vydanie schválenia postupu opravy 21.A.439. Výroba opravárenských dielcov 21.A.441. Vykonanie opravy 21.A.443. Obmedzenia 21.A.445. Neopravené poškodenie 21.A.447. Vedenie záznamov 21.A.449. Pokyny pre zachovanie letovej spôsobilosti 21.A.451. Povinnosti a označenie EPA (PODČASŤ N – NEUPLATŇUJE SA) PODČASŤ O – EURÓPSKE TECHNICKÉ ŠTANDARDNÉ SCHVÁLENIA 21.A.601. Rozsah pôsobnosti 21.A.602A. Oprávnenosť 21.A.602B. Preukázanie spôsobilosti 21.A.603. Žiadosť 21.A.604. Schválenie ETSO pre pomocnú energetickú jednotku (APU) 21.A.605. Požadované údaje 21.A.606. Vydanie schválenia ETSO 21.A.607. Výsadné práva schválenia ETSO 21.A.608. Vyhlásenie o konštrukcii a výkone (DDP) 21.A.609. Povinnosti držiteľov schválení ETSO 21.A.610. Povolenie odchýlky 21.A.611. Zmeny konštrukcie 21.A.613. Vedenie záznamov 21.A.615. Inšpekcia vykonaná agentúrou 21.A.619. Obdobie trvania a zachovanie platnosti 21.A.621. Prenosnosť PODČASŤ P – LETOVÉ POVOLENIE 21.A.701. Rozsah pôsobnosti 21.A.703. Oprávnenosť 21.A.705. Príslušný orgán 21.A.707. Žiadosť o letové povolenie 21.A.708. Letové podmienky 21.A.709. Žiadosť o schválenie letových podmienok 21.A.710. Schválenie letových podmienok 21.A.711. Vydanie letového povolenia 21.A.713. Zmeny 21.A.715. Jazyk 21.A.719. Prenosnosť 21.A.721. Inšpekcie 21.A.723. Obdobie trvania a zachovanie platnosti 21.A.725. Obnovenie letových povolení 21.A.727. Povinnosti držiteľa letového povolenia 21.A.729. Vedenie záznamov PODČASŤ Q – IDENTIFIKÁCIA VÝROBKOV, ČASTÍ A ZARIADENÍ 21.A.801. Identifikácia výrobkov 21.A.803. Manipulácia s identifikačnými údajmi 21.A.804. Identifikácia častí a zariadení 21.A.805. Identifikácia kritických častí 21.A.807. Identifikácia predmetov ETSO ODDIEL B – POSTUPY PRÍSLUŠNÝCH ORGÁNOV PODČASŤ A – VŠEOBECNÉ USTANOVENIA 21.B.5. Rozsah pôsobnosti 21.B.20. Povinnosti príslušného orgánu 21.B.25. Požiadavky na organizáciu príslušného orgánu 21.B.30. Zdokumentované postupy 21.B.35. Zmeny v organizácii a postupoch 21.B.40. Riešenie sporov 21.B.45. Hlásenie/koordinácia, súčinnosť 21.B.55. Vedenie záznamov 21.B.60. Príkazy na zachovanie letovej spôsobilosti PODČASŤ B – TYPOVÉ OSVEDČENIA A OBMEDZENÉ TYPOVÉ OSVEDČENIA (PODČASŤ C – NEUPLATŇUJE SA) PODČASŤ D – ZMENY TYPOVÝCH OSVEDČENÍ A OBMEDZENÝCH TYPOVÝCH OSVEDČENÍ 21.B.70. Schválenie zmien typových osvedčení PODČASŤ E – DOPLNKOVÉ TYPOVÉ OSVEDČENIA PODČASŤ F – VÝROBA BEZ POVOLENIA ORGANIZÁCIE NA VÝROBU 21.B.120. Vyšetrovanie 21.B.125. Zistenia 21.B.130. Vydanie písomného súhlasu 21.B.135. Uchovávanie písomného súhlasu 21.B.140. Zmena a doplnenie písomného súhlasu 21.B.145. Obmedzenie, pozastavenie platnosti a zrušenie písomného súhlasu 21.B.150. Vedenie záznamov PODČASŤ G – POVOLENIE ORGANIZÁCIE NA VÝROBU 21.B.220. Vyšetrovanie 21.B.225. Zistenia 21.B.230. Vydanie osvedčenia 21.B.235. Ďalší dohľad 21.B.240. Zmena a doplnenie povolenia organizácie na výrobu 21.B.245. Pozastavenie platnosti a zrušenie povolenia organizácie na výrobu 21.B.260. Vedenie záznamov PODČASŤ H – OSVEDČENIA O LETOVEJ SPÔSOBILOSTI A OBMEDZENÉ OSVEDČENIA O LETOVEJ SPÔSOBILOSTI 21.B.320. Vyšetrovanie 21.B.325. Vydanie osvedčenia o letovej spôsobilosti 21.B.326. Osvedčenie o letovej spôsobilosti 21.B.327. Obmedzené osvedčenie o letovej spôsobilosti 21.B.330. Pozastavenie platnosti a zrušenie osvedčení o letovej spôsobilosti a obmedzených osvedčení o letovej spôsobilosti 21.B.345. Vedenie záznamov PODČASŤ I – HLUKOVÉ OSVEDČENIA 21.B.420. Vyšetrovanie 21.B.425. Vydanie hlukového osvedčenia 21.B.430. Pozastavenie platnosti a zrušenie hlukového osvedčenia 21.B.445. Vedenie záznamov PODČASŤ J – POVOLENIE ORGANIZÁCIE NA PROJEKTOVANIE PODČASŤ K – ČASTI A ZARIADENIA (PODČASŤ L – NEUPLATŇUJE SA) PODČASŤ M – OPRAVY (PODČASŤ N – NEUPLATŇUJE SA) PODČASŤ O – EURÓPSKE TECHNICKÉ ŠTANDARDNÉ SCHVÁLENIA PODČASŤ P – LETOVÉ POVOLENIE 21.B.520. Vyšetrovanie 21.B.525. Vydanie letových povolení 21.B.530. Zrušenie platnosti letových povolení 21.B.545. Vedenie záznamov PODČASŤ Q – IDENTIFIKÁCIA VÝROBKOV, ČASTÍ A ZARIADENÍ Dodatky Dodatok I – Formulár 1 EASA – Úradné osvedčenie o uvoľnení Dodatok II – Formulár 15a EASA – Osvedčenie o overení letovej spôsobilosti Dodatok III – Formulár 20a EASA – Letové povolenie Dodatok IV – Formulár 20b EASA – Letové povolenie (vydané schválenými organizáciami) Dodatok V – Formulár 24 EASA – Obmedzené osvedčenie o letovej spôsobilosti Dodatok VI – Formulár 25 EASA – Osvedčenie o letovej spôsobilosti Dodatok VII – Formulár 45 EASA – Hlukové osvedčenie Dodatok VIII – Formulár 52 EASA – Vyhlásenie zhody lietadla Dodatok IX – Formulár 53 EASA – Osvedčenie o uvoľnení do prevádzky Dodatok X – Formulár 55 EASA – Osvedčenie o schválení výrobnej organizácie Dodatok XI – Formulár 65 EASA – Písomný súhlas na výrobu bez povolenia výrobnej organizácie ▼M3 Dodatok XII – Kategórie letových testov a súvisiace kvalifikácie posádky vykonávajúcej letové testy 85 ▼B

21.1. Všeobecne

Na účely tejto prílohy I (časti 21) „príslušný orgán“ je:

a) pre organizácie s hlavným obchodným sídlom v členskom štáte orgán určený týmto členským štátom alebo agentúra, ak to požaduje členský štát, alebo

b) pre organizácie s hlavným obchodným sídlom v nečlenskom štáte, agentúra.

ODDIEL A

TECHNICKÉ POŽIADAVKY

PODČASŤ A – VŠEOBECNÉ USTANOVENIA

21.A.1. Rozsah pôsobnosti

Tento oddiel obsahuje všeobecné ustanovenia, ktorými sa riadia práva a povinnosti žiadateľa o akékoľvek osvedčenie alebo držiteľa osvedčenia vydaného, alebo ktoré má byť vydané v súlade s týmto oddielom.

21.A.2. Plnenie inou osobou, než je žiadateľ o osvedčenie alebo držiteľ osvedčenia

Úlohy a povinnosti, ktoré má plniť držiteľ osvedčenia alebo žiadateľ o osvedčenie pre výrobok, časť alebo vybavenie podľa tohto oddielu, môže plniť v jeho mene akákoľvek iná fyzická alebo právnická osoba za predpokladu, že držiteľ osvedčenia alebo žiadateľ o také osvedčenie môže preukázať, že uzavrel dohodu s inou osobou tak, aby bolo v súčasnosti aj v budúcnosti zabezpečené riadne plnenie jeho povinností.

21.A.3A. Výpadky, poruchy a závady

a) Systém zberu, overovania a analýzy dát Držiteľ typového osvedčenia, obmedzeného typového osvedčenia, doplnkového typového osvedčenia, Európskeho technického štandardného (ETSO) schválenia, schválenia postupu väčšej opravy alebo akéhokoľvek iného relevantného schválenia vydaného v súlade s týmto nariadením, musí mať systém zberu, overovania a analyzovania správ a informácií týkajúcich sa výpadkov, porúch, závad alebo iných udalostí, ktoré môžu alebo by mohli vyvolať nepriaznivé účinky na ďalšiu letovú spôsobilosť výrobku, časti alebo zariadenia, na ktoré sa vzťahuje typové osvedčenie, obmedzené typové osvedčenie, doplnkové typové osvedčenie, schválenie ETSO, schválenia postupu väčšej opravy alebo akékoľvek iné relevantné schválenie vydané v súlade s týmto nariadením. Informácie o tomto systéme musia byť prístupné všetkým známym užívateľom výrobku, časti alebo zariadenia a na požiadanie akejkoľvek osobe oprávnenej podľa príslušných vykonávacích predpisov.

b) Hlásenia agentúre 1. Držiteľ typového osvedčenia, obmedzeného typového osvedčenia, doplnkového typového osvedčenia, Európskeho technického štandardného (ETSO) schválenia, schválenia postupu väčšej opravy alebo akéhokoľvek iného relevantného schválenia vydaného v súlade s týmto nariadením musí hlásiť agentúre každý výpadok, poruchu, závadu alebo inú udalosť, o ktorých je oboznámený a ktoré sa týkajú výrobku, časti alebo vybavenia, na ktoré sa vzťahuje typové osvedčenie, obmedzené typové osvedčenie, doplnkové typové osvedčenie, schválenie ETSO, schválenia postupu väčšej opravy alebo akékoľvek iné relevantné schválenie vydané v súlade s týmto nariadením, a ktorých výsledkom je alebo môže byť nebezpečný stav. 2. Tieto hlásenia sa robia vo forme a spôsobom stanoveným agentúrou čo možno najskôr a v každom prípade musia byť oznámené najneskôr 72 hodín po identifikácii možného nebezpečného stavu, pokiaľ tomu nebránia výnimočné okolnosti.

c) Vyšetrenie oznámených udalostí 1. Ak udalosť oznámená podľa písmena b) alebo podľa bodov 21.A.129 písm. f) bodu 2 alebo 21.A.165 písm. f) bodu 2 vyplýva z projekčnej alebo výrobnej chyby, držiteľ typového osvedčenia, obmedzeného typového osvedčenia, doplnkového typového osvedčenia, schválenia postupu väčšej opravy, schválenia ETSO alebo akéhokoľvek iného relevantného schválenia vydaného v súlade s týmto nariadením alebo prípadne výrobca musí vyšetriť príčinu chyby a oznámiť agentúre výsledky vyšetrenia a každej činnosti, ktorú vykoná alebo navrhuje vykonať na jej odstránenie. 2. Ak agentúra zistí, že je potrebné opatrenie na odstránenie chyby, držiteľ typového osvedčenia, obmedzeného typového osvedčenia, doplnkového typového osvedčenia, schválenia postupu väčšej opravy, schválenia ETSO alebo akéhokoľvek iného relevantného schválenia vydaného v súlade s týmto nariadením alebo prípadne výrobca musí poskytnúť agentúre príslušné údaje.

21.A.3B. Príkazy na zachovanie letovej spôsobilosti

a) Príkaz na zachovanie letovej spôsobilosti znamená dokument vydaný alebo prijatý agentúrou, ktorým sú stanovené činnosti vykonané na lietadle, aby bola obnovená prijateľná úroveň bezpečnosti, ak sa dokáže, že úroveň bezpečnosti lietadla môže byť inak ohrozená.

b) Agentúra vydá príkaz na zachovanie letovej spôsobilosti, ak: 1. agentúra zistila, že v dôsledku chyby na lietadle, motore, vrtuli, časti alebo zariadení inštalovaných na tomto lietadle sa lietadlo nenachádza v bezpečnom stave a 2. tento stav pravdepodobne existuje alebo sa môže vyskytnúť na inom lietadle.

c) ►C1 Ak agentúra musí vydať príkaz na zachovanie letovej spôsobilosti, aby sa odstránil nebezpečný stav uvedený v písmene b) alebo aby sa vyžadovalo vykonanie inšpekcie, ◄ držiteľ typového osvedčenia, obmedzeného typového osvedčenia, doplnkového typového osvedčenia, schválenia postupu väčšej opravy, schválenia ETSO alebo akéhokoľvek iného relevantného schválenia vydaného v súlade s týmto nariadením: 1. navrhne zodpovedajúce nápravné opatrenie alebo vykonanie inšpekcií, alebo oboje a predloží agentúre na schválenie podrobnosti o týchto návrhoch; 2. po schválení návrhov agentúrou podľa bodu 1 poskytne všetkým známym prevádzkovateľom alebo vlastníkom výrobku, časti alebo zariadenia a na požiadanie každej osobe, ktorá musí dodržiavať príkaz na zachovanie letovej spôsobilosti, príslušné popisné údaje a sprievodné pokyny.

d) Príkaz na zachovanie letovej spôsobilosti musí obsahovať aspoň tieto informácie: 1. identifikáciu nebezpečného stavu; 2. identifikáciu príslušného lietadla; 3. požadované opatrenie(-a); 4. lehotu na vykonanie požadovaného(-ých) opatrenia(-í); 5. dátum nadobudnutia účinnosti.

▼M2

21.A.4. Koordinácia medzi projektovaním a výrobou

Každý držiteľ typového osvedčenia, obmedzeného typového osvedčenia, doplnkového typového osvedčenia, schválenia ETSO, schválenia zmeny typového osvedčenia alebo schválenia postupu opravy spolupracuje s výrobnou organizáciou v takej miere, aby zabezpečil:

a) uspokojivú koordináciu projektovania a výroby požadovanú podľa 21A.122, 21A.130 písm. b) bodov 3 a 4, 21A.133 a 21A.165 písm. c) bodov 2 a 3, ako je vhodné a

b) správnu podporu pre zachovanie letovej spôsobilosti výrobku, časti alebo zariadenia.

▼B

PODČASŤ B – TYPOVÉ OSVEDČENIA A OBMEDZENÉ TYPOVÉ OSVEDČENIA

21.A.11. Rozsah pôsobnosti

Táto podčasť definuje postup vydávania typových osvedčení pre výrobky a obmedzených typových osvedčení pre lietadlo a stanovuje práva a povinnosti žiadateľov o tieto osvedčenia a držiteľov týchto osvedčení.

21.A.13. Oprávnenosť

Každá fyzická alebo právnická osoba, ktorá preukázala alebo ešte preukazuje svoju spôsobilosť v súlade s bodom 21.A.14, môže požiadať o typové osvedčenie alebo obmedzené typové osvedčenie podľa podmienok stanovených v tejto podčasti.

21.A.14. Preukázanie spôsobilosti

a) Akákoľvek organizácia požadujúca typové osvedčenie alebo obmedzené typové osvedčenie preukazuje svoju spôsobilosť vlastníctvom povolenia organizácie na projektovanie vydaného agentúrou v súlade s podčasťou J.

b) Odchylne od ustanovenia písmena a) môže žiadateľ ako alternatívu postupu preukázania svojej spôsobilosti požiadať agentúru o písomný súhlas s využívaním postupov, pri ktorých uvedie špecifické konštrukčné praktiky, zdroje a sled činností, ktoré sú potrebné na zabezpečenie zhody s touto prílohou I (časťou 21), ak ide o výrobok tohto druhu: 1. lietadlo ELA2; 2. motor alebo vrtuľa inštalované v lietadle ELA2; 3. piestový motor; 4. pevná vrtuľa alebo vrtuľa nastaviteľná počas letu.

c) Odchylne od písmena a) môže žiadateľ na preukázanie svojej spôsobilosti poskytnúť agentúre program osvedčovania požadovaný v bode 21.A.20 písm. b), ak ide o výrobok tohto druhu: 1. lietadlo ELA1; 2. motor alebo vrtuľa inštalované v lietadle ELA1.

21.A.15. Žiadosť

a) Žiadosť o typové osvedčenie alebo obmedzené typové osvedčenie sa predloží vo forme a spôsobom, ktorý stanoví agentúra.

b) K žiadosti o typové osvedčenie alebo obmedzené typové osvedčenie lietadla sa priloží výkres obsahujúci nárys, bokorys a pôdorys lietadla a predbežné základné údaje vrátane navrhovaných prevádzkových charakteristík a obmedzení.

c) K žiadosti o typové osvedčenie motora alebo vrtule sa priloží výkres celkového usporiadania a popis konštrukčných charakteristík, prevádzkových charakteristík a navrhovaných prevádzkových obmedzení motora alebo vrtule.

▼M2

d) Žiadosť o typové osvedčenie alebo obmedzené typové osvedčenie lietadla zahŕňa žiadosť o schválenie údajov o prevádzkovej vhodnosti alebo je po podaní pôvodnej žiadosti doplnená takouto žiadosťou, ktorá, v rámci možností, pozostáva z: 1. minimálneho učebného plánu pre typovú kvalifikáciu pilotov vrátane určenia typovej kvalifikačnej kategórie; 2. vymedzenia rozsahu zdrojových údajov overovania lietadla na podloženie objektívnej kvalifikácie simulátora(-ov) súvisiacej s výcvikom na typovú kvalifikáciu pilotov alebo predbežné údaje na podloženie ich dočasnej kvalifikácie; 3. minimálneho učebného plánu pre výcvik na získanie typovej kvalifikácie personálu osvedčujúceho údržbu vrátane určenia typovej kvalifikačnej kategórie; 4. určenia typu alebo variantu pre palubných sprievodcov a údajov pre konkrétny typ lietadla pre palubných sprievodcov; 5. základného zoznamu minimálneho vybavenia a 6. iných prvkov prevádzkovej vhodnosti súvisiacich s typom lietadla.

▼M2

21.A.16A. Technické podmienky osvedčovania

Agentúra v súlade s článkom 19 nariadenia (ES) č. 216/2008 vydá technické podmienky osvedčovania vrátane technických podmienok osvedčovania týkajúcich sa údajov o prevádzkovej vhodnosti ako štandardné prostriedky preukázania zhody výrobkov, častí a zariadení s príslušnými základnými požiadavkami prílohy I, III a IV k nariadeniu (ES) č. 216/2008. Takéto technické podmienky musia byť dostatočne podrobné a špecifické, aby žiadateľom umožnili oboznámiť sa s podmienkami, za ktorých budú osvedčenia vydané, zmenené alebo doplnené.

21.A.16B. Osobitné podmienky

a) Agentúra určí pre výrobok osobitné podrobné technické požiadavky, takzvané osobitné podmienky, ak príslušné technické podmienky osvedčovania neobsahujú pre výrobok primerané alebo vhodné bezpečnostné štandardy, pretože: 1. výrobok má nové alebo neobvyklé konštrukčné črty vzhľadom na konštrukčnú prax, na ktorej sú technické podmienky osvedčovania založené, alebo 2. výrobok je určený na neobvyklé používanie, alebo 3. skúsenosť z prevádzky iných podobných výrobkov alebo výrobkov s podobnými konštrukčnými črtami ukázala, že môže nastať nebezpečná situácia.

b) Osobitné podmienky obsahujú také bezpečnostné štandardy, aké agentúra považuje za potrebné na vytvorenie úrovne bezpečnosti, ktorá zodpovedá úrovni stanovenej v príslušných technických podmienkach osvedčovania.

21.A.17A. Predpisová základňa pre typové osvedčovanie

▼B

a) Predpisová základňa typového osvedčovania oznámená na účely vydania typového osvedčenia alebo obmedzeného typového osvedčenia pozostáva: ▼M2 1. z príslušných technických podmienok osvedčovania stanovených agentúrou, ktoré sú platné v deň podania žiadosti o uvedené osvedčenie, pokiaľ: i) agentúra nestanoví inak, alebo ii) si žiadateľ nezvolí zhodu s technickými podmienkami osvedčovania podľa zmien, ktoré nadobudli účinnosť neskôr alebo sa vyžadujú podľa písmen c) a d). ▼B 2. z akejkoľvek osobitnej podmienky predpísanej v súlade s bodom 21.A.16B písm. a).

b) Žiadosť o typové osvedčenie veľkých letúnov alebo veľkých rotorových lietadiel platí počas piatich rokov a žiadosť o akékoľvek iné typové osvedčenie platí počas troch rokov pokiaľ žiadateľ pri predložení žiadosti nepreukáže, že si výrobok na konštrukciu, projektovanie a testovanie vyžaduje dlhšie časové obdobie a agentúra takéto dlhšie časové obdobie neschváli.

c) V prípade, že nebolo vydané typové osvedčenie, alebo že nie je jasné, či bude typové osvedčenie vydané, v rámci časového limitu stanoveného podľa písmena b) žiadateľ môže: 1. predložiť novú žiadosť o typové osvedčenie a musí splniť všetky ustanovenia písmena a), ktoré platia pre pôvodnú žiadosť, alebo ▼M2 2. požiadať o predĺženie pôvodnej žiadosti a musí spĺňať príslušné technické podmienky osvedčovania, ktoré boli platné v deň zvolenému žiadateľom, ktorý však nesmie byť skôr, ako deň vydania typového osvedčenia zodpovedajúci lehote stanovenej podľa písmena b) pre pôvodnú žiadosť. ▼B

d) Ak sa žiadateľ rozhodne pre splnenie technickej podmienky osvedčovania podľa zmeny a doplnenia predpisov letovej spôsobilosti, ktoré platia až po predložení žiadosti o typové osvedčenie, žiadateľ musí splniť aj technickú podmienku osvedčovania, ktorá sa na neho podľa agentúry priamo vzťahuje.

▼M2

21.A.17B. Predpisová základňa pre osvedčovanie údajov o prevádzkovej vhodnosti

a) Agentúra informuje žiadateľa o predpisovej základni pre osvedčovanie údajov o prevádzkovej vhodnosti. Pozostáva z: 1. príslušných technických podmienok osvedčovania údajov o prevádzkovej vhodnosti vydaných v súlade s bodom 21.A.16A, ktoré sú platné v deň podania žiadosti alebo doplnenia žiadosti, pokiaľ: i) agentúra nesúhlasí s inými prostriedkami na preukázanie zhody s príslušnými základnými požiadavkami príloh I, III a IV k nariadeniu (ES) č. 216/2008 alebo ii) si žiadateľ nezvolí dosiahnutie zhody s technickými podmienkami osvedčovania podľa zmien, ktoré nadobudli účinnosť neskôr; 2. akejkoľvek osobitnej podmienky predpísanej v súlade s bodom 21.A.16B písm. a).

b) Ak sa žiadateľ rozhodne pre splnenie požiadaviek zmeny technických podmienok osvedčovania, ktorá platí až po predložení žiadosti o typové osvedčenie, žiadateľ musí splniť aj akékoľvek iné technické podmienky osvedčovania, ktoré sa na ňu podľa agentúry priamo vzťahujú.

▼B

21.A.18. Stanovenie príslušných požiadaviek na ochranu životného prostredia a technických podmienok osvedčovania

▼M4

a) Príslušné hlukové požiadavky na vydanie typového osvedčenia pre lietadlo vychádzajú z ustanovení zväzku I, časti II kapitoly 1 prílohy 16, Chicagského dohovoru a: 1. pre podzvukové prúdové letúny zo zväzku I časti II kapitol 2, 3, 4 a 14, podľa potreby; 2. pre vrtuľové letúny zo zväzku I časti II kapitol 3, 4, 5, 6, 10 a 14, podľa potreby; 3. pre vrtuľníky zo zväzku I časti II kapitol 8 a 11, podľa potreby; 4. pre nadzvukové letúny zo zväzku I časti II kapitoly 12, podľa potreby a 5. pre konvertoplány zo zväzku I časti II kapitoly 13, podľa potreby.

▼B

b) Príslušné emisné požiadavky na vydanie typového osvedčenia pre lietadlo a motor vychádzajú z prílohy 16 k Chicagského dohovoru: 1. na zabránenie úmyselnému vypusteniu paliva – zväzok II časť II kapitola 2; 2. pre emisie prúdového a turbodúchadlového motora určeného len na pohon pri podzvukových rýchlostiach – zväzok II časť III kapitola 2 a 3. pre emisie prúdového a turbodúchadlového motora určeného len na pohon pri nadzvukových rýchlostiach – zväzok II časť III kapitola 3.

c) Agentúra v súlade s článkom 19 nariadenia (ES) č. 216/2008 vydá technické podmienky osvedčovania poskytujúce prijateľné prostriedky na preukázanie zhody s požiadavkami na hluk a emisie, ktoré sú stanovené v písmenách a) a b).

21.A.19. Zmeny, ktoré si vyžadujú nové typové osvedčenie

Ktorákoľvek fyzická alebo právnická osoba navrhujúca zmenu výrobku musí požiadať o nové typové osvedčenie, ak agentúra zistí, že zmena v konštrukcii, výkone, ťahu alebo hmotnosti je tak značná, že si vyžaduje úplnú skúšku zhody s príslušnou základňou typového osvedčovania.

21.A.20. ►M2 Zhoda s predpisovou základňou pre typové osvedčovanie, predpisovou základňou pre osvedčovanie údajov o prevádzkovej vhodnosti a požiadavkami na ochranu životného prostredia ◄

▼M2

a) Žiadateľ o typové osvedčenie alebo obmedzené typové osvedčenie preukáže zhodu s príslušnou predpisovou základňou pre typové osvedčovanie, predpisovou základňou pre osvedčovanie údajov o prevádzkovej vhodnosti a požiadavkami na ochranu životného prostredia a poskytne agentúre prostriedky, ktorými takáto zhoda bola preukázaná.

▼B

b) Žiadateľ poskytne agentúre program osvedčovania, v ktorom uvedie prostriedky preukázania zhody. Tento dokument sa v prípade potreby aktualizuje počas procesu osvedčovania.

c) Žiadateľ zaznamená zdôvodnenie zhody v rámci dokumentu o zhode podľa programu osvedčovania stanoveného v písmene b).

d) Žiadateľ vyhlási, že preukázal zhodu s príslušnými požiadavkami predpisovej základne typového osvedčovania a požiadavkami na ochranu životného prostredia v súlade s programom osvedčovania stanoveným podľa písmena b).

e) Ak je žiadateľ držiteľom príslušného povolenia projekčnej organizácie, vypracuje sa vyhlásenie podľa písmena d) podľa ustanovení podčasti J.

21.A.21. Vydanie typového osvedčenia

Žiadateľ má nárok na to, aby mu agentúra vydala typové osvedčenie výrobku potom, čo:

a) preukázal svoju spôsobilosť v súlade s bodom 21.A.14;

b) predložil vyhlásenie uvedené v bode 21.A.20 písm. d) a

c) preukázal, že: ▼M2 1. osvedčovaný výrobok zodpovedá príslušnej základni pre typové osvedčovanie a požiadavkám na ochranu životného prostredia podľa bodov 21.A.17 a 21.A.18; ▼B 2. akékoľvek ustanovenie o letovej spôsobilosti, ktoré nebolo dodržané, je kompenzované faktormi, ktoré poskytujú ekvivalentnú úroveň bezpečnosti; 3. žiadna črta alebo charakteristika neohrozuje bezpečnosť výrobku z hľadiska účelu, na ktorý sa osvedčovanie vyžaduje, a 4. žiadateľ o typové osvedčenie výslovne uviedol, že je pripravený splniť povinnosti podľa bodu 21.A.44;

d) v prípade typového osvedčenia lietadla, motora a/alebo vrtule, ak sú v lietadle inštalované, bolo podľa tohto nariadenia vydané typové osvedčenie alebo určené typového osvedčenia;

▼M2

e) v prípade typového osvedčenia lietadla sa preukázalo, že údaje o prevádzkovej vhodnosti sú v súlade s príslušnou predpisovou základňou pre osvedčovanie údajov o prevádzkovej vhodnosti stanovenou podľa 21.A.17B;

f) odchylne od písm. e) a na žiadosť žiadateľa zahrnutú vo vyhlásení podanom podľa bodu 21.A.20 písm. d) sa typové osvedčenie lietadla môže vydať predtým, než sa preukáže súlad s príslušnou predpisovou základňou pre osvedčovanie údajov o prevádzkovej vhodnosti, ak žiadateľ preukáže súlad s predpisovou základňou pre osvedčovanie údajov o prevádzkovej vhodnosti predtým, ako sa údaje o prevádzkovej vhodnosti musia v skutočnosti použiť.

▼M2

21.A.23. Vydanie obmedzeného typového osvedčenia

a) Žiadateľ má v prípade lietadla, ktoré nespĺňa ustanovenia bodu 21.A.21 písm. c), nárok na to, aby mu agentúra vydala obmedzené typové osvedčenie výrobku: 1. po dodržaní príslušnej predpisovej základne pre typové osvedčovanie stanovené agentúrou, ktorá zabezpečuje primeranú bezpečnosť z hľadiska zamýšľaného použitia lietadla a príslušných požiadaviek na ochranu životného prostredia; 2. po jednoznačnom vyhlásení, že je pripravený dosiahnuť zhodu podľa ustanovenia bodu 21.A.44; 3. v prípade obmedzeného typového osvedčenia lietadla sa preukázalo, že údaje o prevádzkovej vhodnosti sú v súlade s príslušnou predpisovou základňou pre osvedčovania údajov o prevádzkovej vhodnosti stanovenou podľa bodu 21.A.17B.

b) Odchylne od bodu 3 písm. a) a na žiadosť žiadateľa zahrnutú vo vyhlásení podanom podľa bodu 21.A20 písm. d) sa obmedzené typové osvedčenie lietadla môže vydať predtým, než sa preukáže súlad s príslušnou predpisovou základňou osvedčovania údajov o prevádzkovej vhodnosti, ak žiadateľ preukáže súlad s predpisovou základňou osvedčovania údajov o prevádzkovej vhodnosti predtým, než sa údaje o prevádzkovej vhodnosti musia v skutočnosti použiť.

c) Motor a/alebo vrtuľa inštalované v lietadle: 1. musia mať typové osvedčenia vydané alebo určené v súlade s týmto nariadením, alebo 2. bolo preukázané, že spĺňajú technické podmienky osvedčovania nevyhnutné na zaistenie bezpečného letu lietadla.

▼B

21.A.31. Typová konštrukcia

a) Typová konštrukcia pozostáva: 1. z výkresov a špecifikácií a zoznamu týchto výkresov a špecifikácií, potrebných na definovanie usporiadania a konštrukčných charakteristík výrobku, ktoré preukazujú zhodu s príslušnou základňou typového osvedčovania a príslušnými požiadavkami na ochranu životného prostredia; 2. z informácií o materiáloch, procesoch a metódach výroby a montáže výrobku, ktoré sú nevyhnutné na zabezpečenie zhody výrobku; ▼M2 3. zo schváleného bloku obmedzení letovej spôsobilosti z pokynov pre zachovanie letovej spôsobilosti podľa príslušných technických podmienok osvedčovania a ▼B 4. z akýchkoľvek iných údajov, ktoré porovnaním umožnia stanovenie letovej spôsobilosti, a z údajov o hluku, vypúšťaní paliva a výfukových emisií (podľa potreby) neskorších výrobkov rovnakého typu.

b) Každá typová konštrukcia sa musí primerane označiť.

21.A.33. Inšpekcie a testy

a) Žiadateľ vykoná všetky inšpekcie a testy potrebné na preukázanie zhody s príslušnou základňou typového osvedčovania a požiadavkami na ochranu životného prostredia.

b) Pred vykonaním každého testu požadovaného podľa písmena a) žiadateľ stanoví: 1. pre testovaciu vzorku: i) že materiály a procesy primerane zodpovedajú špecifikáciám navrhovanej typovej konštrukcie; ii) že časti výrobkov primerane zodpovedajú výkresom navrhovanej typovej konštrukcie; iii) že výrobné procesy, konštrukcia a montáž primerane zodpovedajú výrobným procesom, konštrukcii a montáži špecifikovaným v navrhovanej typovej konštrukcie a 2. že testovacie zariadenie a všetky meracie prístroje, používané na test, sú na test vhodné a sú príslušne kalibrované.

c) Žiadateľ agentúre umožní vykonanie akejkoľvek inšpekcie potrebnej na overenie zhody s písmenom b).

d) Žiadateľ agentúre umožní preskúmanie každej správy, vykonanie akejkoľvek inšpekcie a vykonanie akéhokoľvek letového a pozemného testu alebo prítomnosť na ňom, ktorý je potrebný na overenie platnosti vyhlásenia zhody predloženého žiadateľom podľa bodu 21.A.20 písm. d) a na zistenie, že bezpečnosť výrobku z hľadiska používania, pre ktoré sa osvedčovanie požaduje, nie je ohrozená žiadnou jeho črtou alebo charakteristikou.

e) Na testy vykonané alebo overované agentúrou podľa písmena d): 1. žiadateľ predloží agentúre vyhlásenie o zhode s ustanoveniami podľa písmena b) a 2. nesmie v časovom úseku od preukázania zhody s ustanoveniami podľa písmena b) do doby jeho predloženia agentúre na test vykonať žiadnu zmenu výrobku, časti alebo zariadenia, vzťahujúcu sa k testu, ktorá by ovplyvnila stanovenie zhody.

21.A.35. Letové testy

a) Letové testy na účely získania typového osvedčenia sa vykonajú v súlade s podmienkami pre takéto letové testy špecifikovanými agentúrou.

b) Žiadateľ vykoná všetky letové testy, ktoré sú podľa agentúry nevyhnutné: 1. na stanovenie zhody s príslušnou základňou typového osvedčovania a požiadavkami na ochranu životného prostredia a 2. na lietadlách osvedčovaných podľa tejto prílohy I (časti 21) na zistenie, či existuje dostatočná záruka, že lietadlo, jeho časti a vybavenie sú spoľahlivé a pracujú bezchybne, s výnimkou: i) vetroňov a motorových vetroňov; ii) balónov a vzducholodí definovaných v ELA1 alebo ELA2; iii) letúnov s maximálnou vzletovou hmotnosťou (MTOM) 2 722 kg alebo menšou.

c) (Vyhradené)

d) (Vyhradené)

e) (Vyhradené)

f) Letové testy predpísané v písmene b) bode 2 zahŕňajú: 1. pre lietadlá s turbínovými motormi typu, ktorý sa predtým nepoužil v typovo osvedčovanom lietadle, aspoň 300 hodín prevádzky s úplnou sadou motorov, ktoré zodpovedajú typovému osvedčeniu, a 2. pre všetky ostatné lietadlá, aspoň 150 prevádzkových hodín.

▼M2

21.A.41. Typové osvedčenie

Typové osvedčenie a obmedzené typové osvedčenie musia zahŕňať typovú konštrukciu, prevádzkové obmedzenia, dátový list typového osvedčenia pre letovú spôsobilosť a emisie, príslušnú predpisovú základňu pre typové osvedčovanie a požiadavky na ochranu životného prostredia, ktorými agentúra zaznamenáva zhodu a akékoľvek iné podmienky alebo obmedzenia predpísané pre výrobok v príslušných technických podmienkach osvedčovania a požiadavkách na ochranu životného prostredia. Typové osvedčenie a obmedzené typové osvedčenie lietadla okrem toho obe obsahujú príslušnú predpisovú základňu pre osvedčovanie údajov o prevádzkovej vhodnosti, údaje o prevádzkovej vhodnosti a dátový list typového osvedčenia pre hluk. Dátový list typového osvedčenia motora obsahuje záznam o splnení emisných požiadaviek.

▼B

21.A.44. Povinnosti držiteľa

Každý držiteľ typového osvedčenia alebo obmedzeného typového osvedčenia:

▼M2

a) preberá povinnosti uložené v bodoch 21.A.3, 21.A.3B, 21.A.4, 21.A.55, 21.A.57 a 21.A.61 a 21.A.62 a na tento účel musí neustále spĺňať kvalifikačné požiadavky spôsobilosti podľa bodu 21.A.14 a

▼B

b) uvedie označenie v súlade s podčasťou Q.

21.A.47. Prenosnosť

Typové osvedčenie alebo obmedzené typové osvedčenie sa môže preniesť len na fyzickú alebo právnickú osobu, ktorá je schopná prevziať povinnosti podľa bodu 21.A.44 a na tento účel preukázala svoju spôsobilosť podľa kritérií stanovených v bode 21.A.14.

21.A.51. Obdobie trvania a zachovanie platnosti

a) Typové osvedčenie alebo obmedzené typové osvedčenie sa vydávajú na časovo neobmedzené obdobie. Ostávajú platné pod podmienkou, že: 1. držiteľ dodržiava ustanovenia tejto prílohy I (časti 21) a 2. osvedčenie nebolo odobraté alebo zrušené podľa príslušných administratívnych postupov stanovených agentúrou.

b) Po odobratí alebo zrušení sa typové osvedčenie alebo obmedzené typové osvedčenie vrátia agentúre.

▼M2

21.A.55. Vedenie záznamov

Držiteľ typového osvedčenia alebo obmedzeného typového osvedčenia vedie pre agentúru všetky relevantné konštrukčné informácie, výkresy a správy zo skúšok vrátane kontrolných záznamov o skúšanom výrobku a uchováva ich tak, aby poskytli informácie potrebné na zabezpečenie zachovania letovej spôsobilosti, zachovania platnosti údajov o prevádzkovej vhodnosti a zhody výrobku s príslušnými požiadavkami na ochranu životného prostredia.

21.A.57. Príručky

Držiteľ typového osvedčenia alebo obmedzeného typového osvedčenia zhotovuje, uchováva a aktualizuje originály všetkých príručiek vyžadovaných základňou typového osvedčovania, základňou pre osvedčovanie údajov o prevádzkovej vhodnosti a požiadavkami na výrobok z hľadiska ochrany životného prostredia a na požiadanie poskytne agentúre kópie.

▼B

21.A.61. Pokyny pre zachovanie letovej spôsobilosti

a) Držiteľ typového osvedčenia alebo obmedzeného typového osvedčenia dodá aspoň jednu sadu úplných pokynov pre zachovanie letovej spôsobilosti, obsahujúcich popisné údaje a sprievodné pokyny vypracované v súlade s príslušnou základňou typového osvedčovania každému známemu vlastníkovi jedného alebo niekoľkých lietadiel, motorov alebo vrtúľ pri ich dodávke alebo vydaní prvého osvedčenia o letovej spôsobilosti pre príslušné lietadlo, podľa toho, čo nastane neskôr, a potom poskytne na požiadanie k dispozícii tieto pokyny každej osobe, od ktorej sa vyžaduje dodržiavanie uvedených pokynov. Dostupnosť niektorých príručiek alebo časti pokynov pre zachovanie letovej spôsobilosti, ktoré sa týkajú generálnej revízie alebo inej formy väčšej údržby, sa môže oneskoriť až do doby, kým výrobok nebol uvedený do prevádzky, no musia byť dostupné predtým, než ktorýkoľvek výrobok dosiahne príslušný počet letových hodín alebo cyklov.

b) Okrem toho zmeny pokynov pre zachovanie letovej spôsobilosti budú k dispozícii všetkým známym užívateľom výrobku a na požiadanie sa poskytnú k dispozícii každej osobe, od ktorej sa vyžaduje dodržiavanie uvedených pokynov. Agentúre sa predloží program, ktorý bude popisovať spôsob distribúcie zmien pokynov pre zachovanie letovej spôsobilosti.

▼M2

21.A.62. Dostupnosť údajov o prevádzkovej vhodnosti

Držiteľ typového osvedčenia alebo obmedzeného typového osvedčenia sprístupní:

a) aspoň jeden súbor úplných údajov o prevádzkovej vhodnosti pripravený v súlade s príslušnou predpisovou základňou pre osvedčovanie údajov o prevádzkovej vhodnosti, a to všetkým známym prevádzkovateľom lietadla v EÚ predtým, ako výcviková organizácia alebo prevádzkovateľ z EÚ musí použiť údaje o prevádzkovej vhodnosti a

b) akúkoľvek zmenu ovplyvňujúcu údaje o prevádzkovej vhodnosti všetkým známym prevádzkovateľom lietadla z EÚ a

c) na žiadosť príslušné údaje uvedené v písm. a) a b): 1. príslušnému orgánu zodpovednému za overenie súladu s jedným alebo viacerými prvkami tohto súboru údajov o prevádzkovej vhodnosti a 2. akejkoľvek osobe, od ktorej sa vyžaduje súlad s jedným alebo viacerými prvkami tohto súboru údajov o prevádzkovej vhodnosti.

▼B

(PODČASŤ C – NEUPLATŇUJE SA)

PODČASŤ D – ZMENY TYPOVÝCH OSVEDČENÍ A OBMEDZENÝCH TYPOVÝCH OSVEDČENÍ

▼M2

21.A.90A. Rozsah pôsobnosti

Táto podčasť definuje postup schvaľovania zmien typových osvedčení a stanovuje práva a povinnosti žiadateľov a držiteľov takýchto schválení. V tejto podčasti sú definované aj štandardné zmeny, ktoré nepodliehajú postupu schvaľovania podľa tejto podčasti. V tejto podčasti odkazy na typové osvedčenia zahŕňajú typové osvedčenie a obmedzené typové osvedčenie.

▼B

21A.90B. Štandardné zmeny

▼M2

a) Štandardné zmeny sú zmeny typového osvedčenia: 1. pokiaľ ide o: i) lietadlá s maximálnou vzletovou hmotnosťou (MTOM) 5 700 kg alebo menšou; ii) rotorové lietadlá s MTOM 3 175 kg alebo menšou; iii) vetrone, motorové vetrone, balóny a vzducholode v zmysle definície ELA1 alebo ELA2; 2. ktoré sa riadia údajmi o konštrukcii zahrnutými v technických podmienkach osvedčovania vydaných agentúrou, ktoré obsahujú prijateľné metódy, techniky a postupy na vykonávanie a identifikáciu štandardných zmien vrátane súvisiacich pokynov týkajúcich sa trvalej letovej spôsobilosti a 3. ktoré nie sú v rozpore s údajmi držiteľov typového osvedčenia.

▼B

b) Na štandardné zmeny sa nevzťahujú body 21A.91 až 21A.109.

▼M2

21.A.91. Klasifikácia zmien v typovom osvedčení

Zmeny v typovom osvedčení sú klasifikované ako malé a závažné. „Malá zmena“ je zmena, ktorá nemá významný vplyv na hmotnosť, rovnováhu, pevnosť konštrukcie, spoľahlivosť, prevádzkové charakteristiky, hluk, vypúšťanie paliva, výfukové emisie, údaje o prevádzkovej vhodnosti alebo iné charakteristiky ovplyvňujúce letovú spôsobilosť výrobku. Bez toho, aby boli dotknuté ustanovenia 21.A.19, všetky ostatné zmeny sú podľa tejto podčasti „závažné zmeny“. Závažné a malé zmeny sa schvaľujú v súlade s bodom 21.A.95 alebo bodom 21.A.97 a musia byť primerane označené.

21.A.92. Oprávnenosť

a) Len držiteľ typového osvedčenia môže požiadať o schválenie závažnej zmeny typového osvedčenia podľa tejto podčasti; všetci ostatní žiadatelia o schválenie závažnej zmeny typového osvedčenia sa riadia ustanoveniami podčasti E.

b) Každá fyzická alebo právnická osoba môže požiadať o schválenie malej zmeny typového osvedčenia podľa tejto podčasti.

21.A.93. Žiadosť

Žiadosť o schválenie zmeny typového osvedčenia sa predloží vo forme a spôsobom, ktorý stanoví agentúra, a bude obsahovať:

a) popis zmeny identifikujúci: 1. všetky časti typovej konštrukcie a schválených príručiek, ktoré sú zmenou ovplyvnené a 2. technické podmienky osvedčovania a požiadavky na ochranu životného prostredia, ktoré musí zmena dodržiavať v súlade s bodom 21.A.101;

b) identifikáciu akéhokoľvek opätovného skúmania potrebného na preukázanie zhody zmeneného výrobku s príslušnými technickými podmienkami osvedčovania a požiadavkami na ochranu životného prostredia;

c) pokiaľ zmena ovplyvní údaje o prevádzkovej vhodnosti, musí žiadosť alebo doplnok k pôvodnej žiadosti zahŕňať potrebné zmeny údajov o prevádzkovej vhodnosti.

21.A.95. Malé zmeny

Malé zmeny v typovom osvedčení klasifikuje a schvaľuje buď:

a) agentúra, alebo

b) organizácia s príslušným povolením na projektovanie podľa postupu dohodnutého s agentúrou.

▼B

21.A.97. Závažné zmeny

a) Žiadateľ o schválenie závažnej zmeny: 1. predloží agentúre zdôvodňujúce údaje spolu s akýmikoľvek potrebnými popisnými údajmi, ktoré sa majú zahrnúť do typovej konštrukcie; 2. preukáže, že zmena výrobku zodpovedá príslušným technickým podmienkam osvedčovania a požiadavkám na ochranu životného prostredia podľa bodu 21.A.101; 3. splní ustanovenia bodu 21A.20 písm. b), c) a d) a 4. ak je žiadateľ držiteľom príslušného povolenia organizácie na projektovanie, urobí vyhlásenie podľa bodu 21A.20 písm. d) v súlade s ustanoveniami podčasti J; 5. musí splniť ustanovenia bodu 21.A.33 a prípadne bod 21.A.35.

▼M2

b) Schválenie závažnej zmeny v typovom osvedčení sa obmedzí na to špecifické usporiadanie alebo usporiadania typového osvedčenia, na ktoré sa zmena vzťahuje.

21.A.101. Stanovenie príslušných technických podmienok osvedčovania a požiadaviek na ochranu životného prostredia

a) Žiadateľ o zmenu typového osvedčenia preukáže, že zmena výrobku zodpovedá technickým podmienkam osvedčovania, ktoré sú uplatniteľné na zmenený výrobok a sú platné ku dňu žiadosti o zmenu, pokiaľ si žiadateľ nezvolí zhodu so zmenami, ktoré nadobudli účinnosť neskôr alebo sa vyžadujú podľa písmen e) a f), a s príslušnými požiadavkami na ochranu životného prostredia stanovenými v bode 21.A.18.

b) Odchylne od ustanovení písmena a) môže žiadateľ preukázať, že zmenený výrobok zodpovedá skoršej zmene technických podmienok osvedčovania uvedených v písmene a) a akejkoľvek inej technickej podmienke osvedčovania, ktorú agentúra považuje za priamo sa vzťahujúcu. Skoršia zmena technických podmienok osvedčovania sa však nesmie vykonať skôr než príslušné technické podmienky osvedčovania, ktoré sú formou odkazu začlenené v typovom osvedčení výrobku. Žiadateľ môže preukázať zhodu so skoršou zmenou technických podmienok osvedčovania ľubovoľne v tomto rozsahu: 1. zmena, ktorú agentúra nepovažuje za závažnú. Pri stanovení či je konkrétna zmena závažná, posudzuje agentúra zmenu v súvislosti so všetkými predchádzajúcimi príslušnými konštrukčnými zmenami a všetkými súvisiacimi revíziami uplatniteľných technických podmienok osvedčovania zapracovaných v typovom osvedčení výrobku. Zmeny, ktoré spĺňajú jedno z nasledujúcich kritérií, sa automaticky považujú za závažné: i) zmeny všeobecného usporiadania alebo princípov konštrukcie; ii) predpoklady použité pri osvedčovaní výrobku, ktoré sa majú zmeniť, neostávajú v platnosti; 2. každá oblasť, systém, časť alebo vybavenie, ktoré nie sú podľa agentúry ovplyvnené zmenou; 3. každá oblasť, systém, časť alebo vybavenie, ktoré sú podľa agentúry ovplyvnené zmenou a pri ktorých agentúra zistí, že dodržanie technických podmienok osvedčovania popísaných v písmene a) by podstatne neprispelo k úrovni bezpečnosti zmeneného výrobku alebo by bolo neúčelné.

c) Žiadateľ o zmenu týkajúcu sa lietadla (iného než je rotorové lietadlo) s maximálnou hmotnosťou 2 722 kg (6 000 lbs.) alebo menšou, alebo rotorového lietadla bez turbínového pohonu s maximálnou hmotnosťou 1 361 kg (3 000 lbs.) alebo menšou môže preukázať, že zmenený výrobok zodpovedá základni typového osvedčovania začlenenej formou odkazu v typovom osvedčení. Ak však agentúra zistí, že zmena je v určitej oblasti závažná, agentúra môže stanoviť zhodu so zmenou predpisovej základne pre typové osvedčovanie, ktorá je formou odkazu zapracovaná v typovom osvedčení a je platná v deň podania žiadosti, a s akoukoľvek technickou podmienkou osvedčovania, ktorú agentúra považuje za priamo sa vzťahujúcu, pokiaľ agentúra tiež nezistí, že takáto zmena alebo technická podmienka osvedčovania by podstatne neprispela k bezpečnosti zmeneného výrobku alebo by bola neúčelná.

d) Ak agentúra zistí, že technické podmienky osvedčovania platné v deň podania žiadosti o zmenu nezabezpečujú dostatočné štandardy z hľadiska navrhovanej zmeny, žiadateľ musí splniť aj akékoľvek osobitné podmienky a zmeny týchto podmienok, určené podľa ustanovení bodu 21.A.16B, aby bola zaručená úroveň bezpečnosti, ktorá bude rovnocenná úrovni stanovenej v technických podmienkach osvedčovania platných v deň podania žiadosti o zmenu.

e) Žiadosť o zmenu typového osvedčenia pre veľké letúne a veľké rotorové lietadlá je účinná päť rokov a žiadosť o zmenu akéhokoľvek iného typového osvedčenia je účinná tri roky. V prípade, že zmena nebola schválená alebo je zrejmé, že nebude schválená v rámci časového limitu stanoveného v tomto odseku, žiadateľ môže: 1. podať novú žiadosť o zmenu typového osvedčenia a musí spĺňať všetky ustanovenia písmena a) platné pre pôvodnú žiadosť o zmenu, alebo 2. požadovať predĺženie pôvodnej žiadosti a potom musí spĺňať ustanovenia písmena a) vzťahujúce sa k dátumu žiadosti zvolenému žiadateľom, ktorý však nie je skorší než dátum schválenia zmeny v rámci časového úseku stanoveného podľa tohto bodu pre pôvodnú žiadosť o zmenu.

f) Ak sa žiadateľ rozhodne pre dosiahnutie zhody s technickou podmienkou osvedčovania podľa zmeny technických podmienok osvedčovania, ktorá platí až po predložení žiadosti o zmenu typu, žiadateľ musí splniť aj všetky ostatné technické podmienky osvedčovania, ktoré sa na zmenu podľa agentúry priamo vzťahujú.

g) Ak žiadosť o zmenu typového osvedčenia lietadla zahŕňa zmeny v údajoch o prevádzkovej vhodnosti alebo ak je pôvodná žiadosť nimi doplnená, predpisová základňa pre osvedčovanie údajov o prevádzkovej vhodnosti sa určuje v súlade bodmi a), b), c) d) a f).

21.A.103. Vydanie schválenia

a) Žiadateľ má právo na schválenie závažnej zmeny typového osvedčenia schváleného agentúrou po: 1. predložení vyhlásenia podľa bodu 21.A.20 písm. d) a 2. preukázaní, že: i) zmenený výrobok spĺňa príslušné technické podmienky osvedčovania a požiadavky na ochranu životného prostredia špecifikované v bode 21.A.101; ii) akékoľvek nesplnené ustanovenia o letovej spôsobilosti sú kompenzované faktormi, ktoré poskytujú rovnocennú úroveň bezpečnosti a iii) bezpečnosť výrobku, pre ktorého použitie sa osvedčovanie požaduje, nie je ohrozená žiadnou črtou alebo charakteristikou; 3. preukázaní, v prípade zmeny ovplyvňujúcej údaje o prevádzkovej vhodnosti, že potrebné zmeny v údajoch o prevádzkovej vhodnosti sú v súlade s príslušnou predpisovou základňou osvedčovania údajov o prevádzkovej vhodnosti stanovenou podľa bodu 21.A.101 písm. g); 4. odchylne od bodu 3 a na žiadosť žiadateľa zahrnutú vo vyhlásení podľa bodu 21.A.20 písm. d) sa závažná zmena typového osvedčenia lietadla môže schváliť predtým, ako sa preukáže súlad s príslušnou predpisovou základňou osvedčovania údajov o prevádzkovej vhodnosti, ak podľa žiadateľa preukazujúceho súlad s predpisovou základňou pre osvedčovanie údajov o prevádzkovej vhodnosti predtým, ako sa údaje o prevádzkovej vhodnosti musia v skutočnosti použiť.

b) Malá zmena typového osvedčenia sa schváli len v súlade s bodom 21.A.95, ak sa preukáže, že zmenený výrobok spĺňa príslušné technické podmienky osvedčovania špecifikované v bode 21.A.101.

21.A.105. Vedenie záznamov

Pre každú zmenu musí žiadateľ viesť všetky relevantné konštrukčné informácie, výkresy a správy so skúšok vrátane kontrolných záznamov pre skúšaný zmenený výrobok, aby boli k dispozícii agentúre, a musí ich uchovávať, aby mohol poskytnúť informácie potrebné na zaistenie zachovania letovej spôsobilosti, zachovania platnosti údajov o prevádzkovej vhodnosti a zhody zmeneného výrobku s príslušnými požiadavkami na ochranu životného prostredia.

▼B

21.A.107. Pokyny pre zachovanie letovej spôsobilosti

▼M2

a) Držiteľ schválenia malej zmeny typového osvedčenia dodá aspoň jednu sadu prípadných súvisiacich odchýlok k pokynom pre zachovanie letovej spôsobilosti výrobku, na ktorom sa malá zmena vykoná, vypracovaných v súlade s príslušnou základňou typového osvedčovania, každému známemu vlastníkovi jedného alebo niekoľkých lietadiel, motorov alebo vrtúľ zahŕňajúcich malú zmenu, pri ich dodávke alebo vydaní prvého osvedčenia o letovej spôsobilosti pre príslušné lietadlo, podľa toho, čo nastane neskôr a potom na požiadanie sprístupní tieto odchýlky od pokynov každej osobe, od ktorej sa vyžaduje dodržiavanie podmienok stanovených v týchto pokynoch.

▼B

b) Okrem toho zmeny uvedených variantov pokynov pre zachovanie letovej spôsobilosti budú k dispozícii všetkým známym užívateľom výrobku, na ktorom sa vykonala zmena, a na požiadanie sa poskytnú k dispozícii každej osobe, od ktorej sa vyžaduje dodržiavanie ktoréhokoľvek z takých pokynov.

▼M2

21.A.108. Dostupnosť údajov o prevádzkovej vhodnosti

V prípade zmeny ovplyvňujúcej údaje o prevádzkovej vhodnosti sprístupní držiteľ schválenia malej zmeny:

a) aspoň jeden súbor zmien v údajoch o prevádzkovej vhodnosti pripravený v súlade s príslušnou predpisovou základňou osvedčovania údajov o prevádzkovej vhodnosti, a to všetkým známym prevádzkovateľom zmeneného lietadla v EÚ predtým, ako výcviková organizácia alebo prevádzkovateľ EÚ musí použiť tieto údaje o prevádzkovej vhodnosti a

b) akúkoľvek zmenu v ovplyvnených údajoch o prevádzkovej vhodnosti všetkým známym prevádzkovateľom zmeneného lietadla v EÚ a

c) na žiadosť príslušné časti zmien uvedené v písm. a) a b): 1. príslušnému orgánu zodpovednému za overenie súladu s jedným alebo viacerými prvkami ovplyvnených údajov o prevádzkovej vhodnosti a 2. akejkoľvek osobe, od ktorej sa vyžaduje súlad s jedným alebo viacerými prvkami tohto súboru údajov o prevádzkovej vhodnosti.

▼M2

21.A.109. Povinnosti a označenie EPA

Držiteľ schválenia malej zmeny typového osvedčenia musí:

a) plniť povinnosti stanovené v bodoch 21.A.4, 21.A.105, 21.A.107 a 21.A.108 a

b) špecifikovať označenie vrátane písmen EPA (European Part Approval – Európske schválenie konštrukčnej časti) v súlade s bodom 21.A.804 písm. a).

▼B

PODČASŤ E – DOPLNKOVÉ TYPOVÉ OSVEDČENIA

▼M2

21.A.111. Rozsah pôsobnosti

V tejto podčasti sa stanovuje postup schvaľovania závažných zmien typového osvedčenia podľa postupov schvaľovania doplnkových osvedčení a stanovuje práva a povinnosti žiadateľov a držiteľov takých osvedčení.

▼B

21.A.112A. Oprávnenosť

Každá fyzická alebo právnická osoba (ďalej len „organizácia“), ktorá preukáže alebo sa nachádza v procese preukazovania svojej spôsobilosti podľa bodu 21.A.112B, môže požiadať o doplnkové typové osvedčenie podľa podmienok stanovených v tejto podčasti.

21.A.112B. Preukázanie spôsobilosti

a) Ktorákoľvek organizácia požadujúca doplnkové typové osvedčenie preukáže svoju spôsobilosť vlastníctvom povolenia projekčnej organizácie vydaného agentúrou v súlade s podčasťou J.

b) Odchylne od ustanovenia písmena a) môže žiadateľ ako alternatívu postupu preukázania svojej spôsobilosti požiadať agentúru o písomný súhlas s používaním postupov, pri ktorých uvedie špecifické konštrukčné praktiky, zdroje a sled činností, ktoré sú potrebné na zabezpečenie zhody s touto podčasťou.

c) Odchylne od písmen a) a b) sa žiadateľ môže rozhodnúť preukázať svoju spôsobilosť prostredníctvom agentúry, ktorá schváli jeho program osvedčovania, v ktorom sa uvádzajú prostriedky preukázania zhody doplnkového typového osvedčenia pre lietadlo, motor a vrtuľu v zmysle definície v bode 21A.14 písm. c).

21.A.113. Žiadosť o doplnkové typové osvedčenie

a) Žiadosť o doplnkové typové osvedčenie sa predloží vo forme a spôsobom, ktorý stanoví agentúra.

▼M2

b) Žiadosť o doplnkové typové osvedčenie musí obsahovať popisy, identifikáciu a zmeny v údajoch o prevádzkovej vhodnosti požadované podľa bodu 21.A.93. Okrem toho musí takáto žiadosť obsahovať dôkaz o tom, že informácie, na ktorých sú uvedené prvky založené, zodpovedajú vlastným zdrojom žiadateľa alebo dohode s držiteľom typového osvedčenia.

▼B

21.A.114. Preukázanie zhody

Každý žiadateľ o doplnkové typové osvedčenie musí dodržať podmienky stanovené v bode 21.A.97.

21.A.115. Vydanie doplnkového typového osvedčenia

Žiadateľ má nárok na to, aby mu agentúra vydala doplnkové typové osvedčenie výrobku potom, čo:

a) predložil vyhlásenie uvedené v bode 21A.20 písm. d) a

b) preukázal, že: 1. zmenený výrobok spĺňa príslušné technické podmienky osvedčovania a požiadavky na ochranu životného prostredia špecifikované v bode 21A.101; 2. akékoľvek nesplnené ustanovenia o letovej spôsobilosti sú kompenzované faktormi, ktoré zaručujú rovnocennú úroveň bezpečnosti, a 3. bezpečnosť výrobku, ktorého osvedčovanie sa požaduje, nie je ohrozená žiadnou črtou alebo charakteristikou;

c) preukázal svoju spôsobilosť v súlade s bodom 21.A.112B;

d) ak, podľa bodu 21.A.113 písm. b), žiadateľ uzavrel dohodu s držiteľom typového osvedčenia: 1. držiteľ typového osvedčenia oznámil, že nemá žiadne technické námietky voči informáciám predloženým podľa bodu 21.A.93, a 2. držiteľ typového osvedčenia sa dohodol s držiteľom doplnkového typového osvedčenia na splnení všetkých záväzkov týkajúcich sa zachovania letovej spôsobilosti zmeneného výrobku prostredníctvom dodržania ustanovení podľa bodu 21.A.44 a 21.A.118A.

21.A.116. Prenosnosť

Doplnkové typové osvedčenie sa môže preniesť len na fyzickú alebo právnickú osobu, ktorá je schopná prevziať povinnosti podľa bodu 21.A.118A a na tento účel preukázala svoju spôsobilosť podľa kritérií stanovených v bode 21.A.112B, okrem lietadiel ELA1, v prípade ktorých fyzická alebo právnická osoba žiadala agentúru o súhlas na používanie postupov stanovujúcich svoje činnosti na vykonávanie týchto povinností.

21.A.117. Zmeny tej časti výrobku, na ktorú sa vzťahuje doplnkové typové osvedčenie

a) Malé zmeny tej časti výrobku, na ktorú sa vzťahuje doplnkové typové osvedčenie, sa klasifikujú a schvaľujú v súlade s podčasťou D.

b) Každá závažná zmena tej časti výrobku, na ktorú sa vzťahuje doplnkové typové osvedčenie, sa schvaľuje ako samostatné doplnkové typové osvedčenie v súlade s touto podčasťou.

c) Odchylne od písmena b) môže byť schválená závažná zmena tej časti výrobku, na ktorú sa vzťahuje doplnkové typové osvedčenie, predložená samotným držiteľom doplnkového typového osvedčenia ako zmena existujúceho doplnkového typového osvedčenia.

21.A.118A. Povinnosti a označenie EPA

Držiteľ doplnkového typového osvedčenia musí:

▼M2

a) plniť povinnosti: 1. stanovené v bodoch 21.A.3A, 21.A.3B, 21.A.4, 21.A.105, 21.A.119, 21.A.120A a 21.A.120B; 2. vyplývajúce zo spolupráce s držiteľom typového osvedčenia podľa bodu 21.A.115 písm. d) bodu 2; a na tento účel je povinný trvalo plniť kritériá bodu 21.A.112B;

▼B

b) špecifikovať označenie vrátane písmen EPA v súlade s bodom 21.A.804 písm. a).

21.A.118B. Obdobie platnosti a ďalšia platnosť

a) Doplnkové typové osvedčenie sa vydáva na časovo neobmedzené obdobie. Ostáva platné pod podmienkou, že: 1. držiteľ dodržiava ustanovenia tejto prílohy I (časti 21) a 2. osvedčenie nebolo odobraté alebo zrušené podľa príslušných administratívnych postupov stanovených agentúrou.

b) Po odobratí alebo zrušení sa doplnkové typové osvedčenie vráti agentúre.

▼M2

21.A.119. Príručky

Držiteľ doplnkového typového osvedčenia zhotovuje, uchováva a aktualizuje originály všetkých odchýlok príručiek vyžadovaných príslušnou základňou typového osvedčovania, príslušnou predpisovou základňou pre osvedčovanie údajov o prevádzkovej vhodnosti a v požiadavkách na výrobok z hľadiska ochrany životného prostredia, ktoré sú nevyhnutné na zapracovanie zmien zavedených na základe doplnkového typového osvedčenia a na požiadanie poskytne kópie uvedených príručiek agentúre.

21.A.120A. Pokyny pre zachovanie letovej spôsobilosti

▼B

a) Držiteľ doplnkového typového osvedčenia pre lietadlo, motor alebo vrtuľu dodá aspoň jednu sadu príslušných variantov pokynov pre zachovanie letovej spôsobilosti vypracovaných v súlade s príslušnou základňou typového osvedčovania každému známemu vlastníkovi jedného alebo niekoľkých lietadiel, motorov alebo vrtúľ, ktoré vykazujú znaky doplnkového typového osvedčenia, pri ich dodávke alebo vydaní prvého osvedčenia o letovej spôsobilosti pre príslušné lietadlo podľa toho, čo nastane neskôr, a potom poskytne na požiadanie k dispozícii tieto varianty pokynov každej osobe, od ktorej sa vyžaduje dodržiavanie uvedených pokynov. Dostupnosť niektorých príručiek alebo variantov pokynov pre zachovanie letovej spôsobilosti, ktoré sa týkajú generálnej revízie alebo inej formy väčšej údržby, sa môže oneskoriť až do doby, kým výrobok nebol uvedený do prevádzky, no musia byť dostupné predtým, než ktorýkoľvek výrobok dosiahne príslušný počet letových hodín alebo cyklov.

b) Okrem toho, zmeny týchto variantov pokynov pre zachovanie letovej spôsobilosti budú k dispozícii všetkým známym užívateľom výrobku vykazujúceho znaky doplnkového typového osvedčenia a na požiadanie sa poskytnú k dispozícii každej osobe, od ktorej sa vyžaduje dodržiavanie uvedených pokynov. Agentúre sa predloží program, ktorý bude popisovať spôsob distribúcie zmien variantov pokynov pre zachovanie letovej spôsobilosti.

▼M2

21.A.120B. Dostupnosť údajov o prevádzkovej vhodnosti

V prípade zmeny ovplyvňujúcej údaje o prevádzkovej vhodnosti sprístupní držiteľ doplnkového typového osvedčenia:

a) aspoň jeden súbor zmien v údajoch o prevádzkovej vhodnosti pripravený v súlade s príslušnou predpisovou základňou osvedčovania údajov o prevádzkovej vhodnosti, a to všetkým známym prevádzkovateľom zmeneného lietadla v EÚ predtým, ako výcviková organizácia alebo prevádzkovateľ EÚ musí použiť tieto údaje o prevádzkovej vhodnosti a

b) akúkoľvek zmenu v ovplyvnených údajoch o prevádzkovej vhodnosti všetkým známym prevádzkovateľom zmeneného lietadla v EÚ a

c) na žiadosť príslušné časti zmien uvedené v písm. a) a b): 1. príslušnému orgánu zodpovednému za overenie súladu s jedným alebo viacerými prvkami ovplyvnených údajov o prevádzkovej vhodnosti a 2. akejkoľvek osobe, od ktorej sa vyžaduje súlad s jedným alebo viacerými prvkami tohto súboru údajov o prevádzkovej vhodnosti.

▼B

PODČASŤ F – VÝROBA BEZ SCHVÁLENIA VÝROBNEJ ORGANIZÁCIE

21.A.121. Rozsah pôsobnosti

a) Táto podčasť definuje postup preukázania zhody s príslušnými konštrukčnými údajmi výrobku, časti alebo zariadenia, ktoré sa majú vyrábať bez povolenia organizácie na výrobu podľa podčasti G.

b) Táto podčasť stanovuje pravidlá vzťahujúce sa k povinnostiam výrobcu výrobku, časti alebo zariadenia, vyrobených podľa tejto podčasti.

21.A.122. Oprávnenosť

Ktorákoľvek fyzická alebo právnická osoba môže požiadať o súhlas s preukázaním zhody jednotlivého výrobku, časti alebo zariadenia podľa tejto podčasti, ak:

a) je držiteľom povolenia týkajúceho sa konštrukcie takého výrobku, časti alebo zariadenia alebo o také povolenie požiadala alebo

b) zabezpečila uspokojivú koordináciu medzi výrobou a projektovaním pomocou zodpovedajúcej dohody so žiadateľom o schválenie takej konštrukcie alebo s jeho držiteľom.

21.A.124. Žiadosť

a) Každá žiadosť o písomný súhlas s preukázaním zhody jednotlivého výrobku, časti alebo zariadenia podľa tejto podčasti sa zhotoví vo forme a spôsobom, ktorý stanoví príslušný orgán.

b) Taká žiadosť musí obsahovať: 1. dôkaz, ktorým prípadne preukáže, že: i) vydanie povolenia organizácie na výrobu podľa podčasti G by bolo nevhodné alebo ii) osvedčenie alebo schválenie výrobku, časti alebo zariadenia podľa tejto podčasti je podmienené vydaním povolenia organizácii na výrobu podľa podčasti G; 2. prehľad informácií vyžadovaných v bode 21.A.125A písm. b).

21.A.125A. Vydanie písomného súhlasu

Žiadateľ má nárok na písomný súhlas vydaný príslušným orgánom na preukázanie zhody s príslušnými konštrukčnými údajmi jednotlivých výrobkov, častí a zariadení podľa tejto podčasti po:

a) zriadení systému inšpekcie výroby, ktorým zaručí, že každý výrobok, časť alebo vybavenie sa budú zhodovať s príslušnými konštrukčnými údajmi a je zaručená ich bezpečná prevádzka;

b) predložení príručky, ktorá obsahuje: 1. opis systému inšpekcie výroby vyžadovaný podľa písm. a); 2. opis prostriedkov skúšania systému inšpekcie výroby; 3. opis testov podľa bodu 21.A.127 a 21.A.128 a mená osôb oprávnených na účely 21.A.130 písm. a);

c) predložení dôkazu o tom, že je schopný poskytnúť pomoc v súlade s bodom 21.A.3 a 21.A.129 písm. d).

21.A.125B. Zistenia

a) Ak sa zistí objektívny dôkaz preukazujúci nezhodu držiteľa písomného súhlasu s príslušnými požiadavkami tejto prílohy I (časti 21), zistenie sa klasifikuje takto: 1. zistením úrovne jedna je každá nezhoda s touto prílohou I (časťou 21), ktorá by viedla k nekontrolovanej nezhode s príslušnými konštrukčnými údajmi a ktorá by mohla mať vplyv na bezpečnosť lietadla; 2. zistením úrovne dva je každá nezhoda s touto prílohou I (časťou 21), ktorá nie je klasifikovaná ako úroveň jedna.

b) Zistením úrovne tri je každá skutočnosť, ktorá by mohla dokázateľne spôsobiť problémy, ktoré by mohli viesť k nezhode podľa písmena a).

c) Po prijatí oznámenia o zisteniach v súlade s 21.B.125: 1. v prípade zistenia úrovne jedna, držiteľ písomného súhlasu do 21 pracovných dní po písomnom potvrdení zistenia k spokojnosti príslušného úradu preukáže, že podnikol nápravné opatrenie; 2. v prípade zistenia úrovne dva musí byť obdobie na nápravné opatrenie poskytnuté príslušným orgánom primerané povahe zistenia, no v žiadnom prípade nesmie byť spočiatku dlhšie než tri mesiace. Za určitých okolností a v závislosti na povahe zistenia môže príslušný orgán predĺžiť trojmesačné obdobie za podmienky predloženia uspokojivého plánu nápravného opatrenia, dohodnutého s príslušným orgánom; 3. zistenie úrovne tri nevyžaduje od držiteľa písomného súhlasu prijatie okamžitého opatrenia.

d) V prípade zistenia úrovne jedna alebo dva, písomný súhlas môže byť čiastočne alebo úplne obmedzený, jeho platnosť pozastavená alebo môže byť zrušený podľa bodu 21.B.145. Držiteľ písomného súhlasu včas potvrdí prijatie rozhodnutia o obmedzení, pozastavení platnosti alebo zrušení písomného súhlasu.

21.A.125C. Obdobie platnosti a ďalšia platnosť

a) Písomný súhlas sa vydáva na obmedzený čas, ktorý nesmie byť dlhší ako jeden rok. Ostáva platný, ak: 1. držiteľ písomného súhlasu nie je schopný preukázať zhodu s príslušnými požiadavkami tejto podčasti alebo 2. neexistuje dôkaz, že výrobca nemôže zachovať uspokojivú kontrolu výroby výrobkov, častí alebo zariadení podľa dohody, alebo 3. výrobca už naďalej nespĺňa požiadavky bodu 21.A.122, alebo 4. nebol písomný súhlas odobratý, zrušený podľa bodu 21.B.145 alebo jeho platnosť neskončila.

b) Po odobratí, zrušení alebo skončení platnosti sa písomný súhlas vráti príslušnému orgánu.

21.A.126. Systém inšpekcie výroby

a) Systém inšpekcie výroby vyžadovaný podľa bodu 21.A.125A písm. a) musí obsahovať prostriedky, ktorými sa zabezpečí, že: 1. dodávané materiály a nakupované alebo subdodávateľsky vyrobené časti použité vo finálnom výrobku zodpovedajú príslušným konštrukčným údajom; 2. dodávané materiály a nakupované alebo subdodávateľsky vyrobené časti sú primerane identifikované; 3. procesy, výrobné techniky a metódy montáže, ktoré majú vplyv na kvalitu a bezpečnosť finálneho výrobku sú vykonávané v súlade so špecifikáciami schválenými príslušným orgánom; 4. konštrukčné zmeny vrátane náhrady materiálov boli schválené podľa podčasti D alebo E a skontrolované predtým, než boli začlenené do finálneho výrobku.

b) Systém inšpekcie výroby vyžadovaný podľa bodu 21.A.125A písm. a) musí byť tiež taký, aby zabezpečil, že: 1. spracovávané časti sa overujú z hľadiska zhody s príslušnými konštrukčnými údajmi v miestach vo výrobe, v ktorých sa môžu vykonať presné zistenia; 2. materiály, ktoré sa môžu poškodiť alebo znehodnotiť, sú vhodne skladované a primerane chránené; 3. aktuálne konštrukčné výkresy sú ľahko prístupné výrobnému a kontrolnému personálu a sú v prípade potreby používané; 4. odmietnuté materiály a časti sa oddelia a označia spôsobom, ktorý vylúči ich inštalovanie vo finálnom výrobku; 5. materiály a časti, ktoré sa zadržia kvôli odchýlkam od špecifikácií, ktoré sa mali inštalovať vo finálnom výrobku, sa podrobia schválenému konštrukčnému a výrobnému revíznemu postupu. Materiály a časti určené týmto postupom ako použiteľné sa vhodne označia a znovu sa skontrolujú, ak je potrebné ich dodatočné opracovanie alebo oprava. Materiály a časti odmietnuté týmto postupom sa označia a odstránia, aby bolo zabezpečené, že nebudú inštalované vo finálnom výrobku; 6. sa vedú záznamy zhotovené v rámci systému inšpekcie výroby, ktoré sú podľa možnosti označené dokončeným výrobkom alebo časťou a výrobca ich uchová, aby mohol poskytnúť informácie potrebné na zabezpečenie zachovania letovej spôsobilosti výrobku.

21.A.127. Testy: lietadlo

a) Každý výrobca lietadla vyrobeného podľa tejto podčasti musí zaviesť schválený výrobný postup s letovými a pozemnými testmi a kontrolné formuláre a v súlade s týmito formulármi testovať každé vyrobené lietadlo tak, aby mohla byť v príslušnom rozsahu stanovená zhoda s ustanoveniami bodu 21.A.125A písm. a).

b) Každý výrobný testovací postup zahŕňa minimálne nasledujúce: 1. kontrolu ovládacích vlastností; 2. kontrolu letového výkonu (s použitím normálnych prístrojov lietadla); 3. kontrolu správnej funkcie všetkých zariadení a systémov lietadla a ich fungovania; 4. kontrolu správneho označenia všetkých prístrojov a správneho inštalovania štítkov a požadovaných letových príručiek po letovom teste; 5. kontrolu prevádzkových charakteristík lietadla na zemi; 6. kontrolu akýchkoľvek iných položiek charakteristických pre testované lietadlo.

21.A.128. Testy: motory a vrtule

Každý výrobca motorov alebo vrtúľ vyrobených podľa tejto podčasti musí každý motor alebo vrtuľu nastaviteľnú počas letu podrobiť dostatočnému funkčnému testu podľa dokumentácie držiteľa týkajúcej sa typového osvedčenia, aby zistil či správne pracujú v prevádzkovom rozsahu, pre ktorý boli typovo osvedčované, aby mohla byť v príslušnom rozsahu stanovená zhoda s ustanoveniami bodu 21.A.125A písm. a).

21.A.129. Povinnosti výrobcu

Každý výrobca výrobku, časti alebo zariadenia, ktoré sa vyrábajú podľa tejto podčasti:

a) poskytne každý výrobok, časť alebo vybavenie k dispozícii príslušnému orgánu na inšpekciu;

b) uchováva v mieste výroby technické údaje a výkresy potrebné na zistenie, či výrobok zodpovedá príslušným konštrukčným údajom;

c) udržiava systém inšpekcie výroby, ktorý zabezpečí, aby každý výrobok, časť alebo vybavenie zodpovedali príslušným konštrukčným údajom a nachádzali sa v stave zaručujúcom bezpečnú prevádzku;

d) poskytuje pomoc držiteľovi typového osvedčenia, obmedzeného typového osvedčenia alebo schválenia konštrukcie pri všetkých opatreniach vzťahujúcich sa k vyrobeným výrobkom, častiam alebo vybaveniu z hľadiska zachovania letovej spoľahlivosti;

e) v záujme bezpečnosti zavedie a bude udržiavať vnútorný systém hlásenia udalostí, ktorý umožní zber a vyhodnotenie hlásení, aby sa mohli identifikovať nepriaznivé trendy alebo odstrániť nedostatky a vyšetriť udalosti podliehajúce oznamovacej povinnosti. Tento systém bude obsahovať hodnotenie príslušných informácií týkajúcich sa udalostí a ďalšie postúpenie príslušných informácií;

f) 1. držiteľovi typového osvedčenia, obmedzeného typového osvedčenia alebo schválenia konštrukcie oznámi všetky prípady, keď boli u výrobkov, častí alebo zariadení uvoľnených výrobcom následne zistené odchýlky od príslušných konštrukčných údajov, a vyšetrí ich spolu s držiteľom typového osvedčenia, obmedzeného typového osvedčenia alebo schválenia konštrukcie, aby boli identifikované tie odchýlky, ktoré by mohli viesť k nebezpečnému stavu; 2. agentúre a príslušnému orgánu členského štátu oznámi odchýlky, ktoré by mohli viesť k nebezpečnému stavu identifikovanému podľa bodu 1. Také hlásenia sa robia vo forme a spôsobom stanovenými agentúrou podľa bodu 21.A.3 písm. b) bodu 2 alebo schválenými príslušným orgánom členského štátu; 3. ak výrobca koná ako dodávateľ inej výrobnej organizácie oznámi tejto inej organizácii všetky prípady, keď výrobky, časti alebo vybavenie postúpil tejto inej organizácii a neskoršie bolo zistené, že majú prípadné odchýlky od príslušných konštrukčných údajov.

21.A.130. Vyhlásenie zhody

a) Každý výrobca výrobku, časti alebo zariadenia vyrobených podľa tejto podčasti dodá vyhlásenie zhody, formulár 52 EASA (pozri dodatok VIII) za úplné lietadlo alebo formulár 1 za ostatné výrobky, časti alebo vybavenie (pozri dodatok I). Toto vyhlásenie podpíše oprávnená osoba, ktorá zastáva zodpovedné miesto vo výrobnej organizácii.

▼M1

b) Vyhlásenie zhody musí obsahovať: 1. za každý výrobok, časť alebo vybavenie vyhlásenie, že výrobok alebo vybavenie zodpovedá schváleným konštrukčným údajom a nachádzajú sa v stave zaručujúcom bezpečnú prevádzku; 2. za každé lietadlo vyhlásenie, že lietadlo bolo skontrolované na zemi a za letu v súlade s bodom 21A.127 písm. a), a 3. za každý motor alebo vrtuľu nastaviteľnú počas letu vyhlásenie, že motor alebo vrtuľu podrobil výrobca záverečnému funkčnému testu v súlade s bodom 21A.128, a 4. dodatočne v prípade motorov vyhlásenie, že úplný motor je zhodný s príslušnými emisnými požiadavkami platnými ku dňu výroby motora.

▼B

c) Každý výrobca takého výrobku, časti alebo zariadenia: 1. pri prvom prevedení vlastníctva takého výrobku, časti alebo zariadenia, alebo 2. pri žiadosti o prvé vydanie osvedčenia o letovej spôsobilosti lietadla, alebo 3. pri žiadosti o prvé vydanie dokumentu letovej spôsobilosti pre motor, vrtuľu, časť alebo vybavenie predloží aktuálne vyhlásenie zhody, ktorého platnosť overí príslušný orgán.

d) Príslušný orgán overí platnosť protipodpisom vyhlásenia zhody, ak po inšpekcii zistí, že výrobok, časť alebo vybavenie zodpovedajú príslušným konštrukčným údajom a nachádzajú sa v stave zaručujúcom bezpečnú prevádzku.

PODČASŤ G – POVOLENIE ORGANIZÁCIE NA VÝROBU

21.A.131. Rozsah pôsobnosti

Táto podčasť stanovuje:

a) postup vydania povolenia na výrobu pre výrobnú organizáciu preukazujúceho zhodu výrobku, časti alebo zariadenia s príslušnými konštrukčnými údajmi;

b) pravidlá týkajúce sa práv a povinností žiadateľa o také povolenie alebo pre držiteľov takých povolení.

21.A.133. Oprávnenosť

Každá fyzická alebo právnická osoba (ďalej len „organizácia“) má právo požiadať o povolenie podľa tejto podčasti. Žiadateľ musí:

a) pre vymedzený rozsah práce zdôvodniť, že povolenie podľa tejto podčasti je primerané na účel preukázania zhody so špecifickou konštrukciou;

b) byť držiteľom schválenia takej špecifickej konštrukcie alebo žiadateľom o také schválenie;

c) mať so žiadateľom alebo držiteľom schválenia takej špecifickej konštrukcie pomocou vhodného systému, zabezpečenú uspokojivú koordináciu medzi výrobou a projektovaním.

21.A.134. Žiadosť

Každá žiadosť o povolenie organizácie na výrobu sa podáva príslušnému orgánu vo forme a spôsobom stanovenými príslušným orgánom a musí obsahovať hlavné črty informácií vyžadovaných podľa bodu 21.A.143 a podmienky povolenia podľa bodu 21.A.151.

21.A.135. Vydanie povolenia organizácie na výrobu

Organizácia má nárok na povolenie na výrobu vydané príslušným orgánom, keď preukázala splnenie príslušných požiadaviek podľa tejto podčasti.

21.A.139. Systém kvality

a) Výrobná organizácia musí preukázať, že zaviedla a môže udržiavať systém kvality. Systém kvality musí byť zdokumentovaný. Tento systém kvality musí byť taký, aby organizácia mohla zaručiť, že každý výrobok, časť alebo vybavenie vyrobené organizáciou alebo jej partnermi, alebo dodané subdodávateľsky zmluvnými stranami zodpovedá príslušným konštrukčným údajom a nachádza sa v stave zaručujúcom bezpečnú prevádzku, a teda mohla uplatňovať výsadné práva stanovené v bode 21.A.163.

b) Systém kvality musí obsahovať: 1. kontrolný postup, pokiaľ je v rozsahu povolenia žiaduci, pre: i) vydanie, schválenie alebo zmenu dokumentu; ii) audit a kontrolu na posúdenie dodávateľa a subdodávateľa; iii) overenie, že dodávané časti, materiály a vybavenie vrátane nových alebo použitých položiek dodaných odberateľmi týchto výrobkov zodpovedajú príslušným konštrukčným údajom; iv) identifikáciu a zistiteľnosť; v) výrobné procesy; vi) inšpekciu a testovanie vrátane letových testov v rámci výroby; vii) kalibráciu nástrojov, prípravkov a testovacieho zariadenia; viii) kontrolu nezhodných položiek; ix) koordináciu letovej spôsobilosti so žiadateľom o schválenie konštrukcie alebo držiteľom schválenia; x) zhotovenie a uchovávanie záznamov; xi) spôsobilosť a kvalifikáciu personálu; xii) vydanie dokumentov letovej spôsobilosti; xiii) manipuláciu, skladovanie a balenie; xiv) vnútorné audity kvality a vyplývajúce nápravné opatrenia; xv) prácu v rámci podmienok povolenia vykonávanú na ktoromkoľvek inom mieste než sú schválené prevádzkové zariadenia; xvi) prácu vykonávanú po ukončení výroby, ale pred dodaním, na udržanie lietadla v stave zaručujúcom bezpečnú prevádzku; xvii) vydanie letového povolenia a schválenie súvisiacich letových podmienok. Kontrolné postupy musia obsahovať špecifické ustanovenia pre akékoľvek kritické časti; 2. nezávislú funkciu zabezpečenia kvality na monitorovanie zhody a primeranosti zdokumentovaných postupov systému kvality. Toto monitorovanie musí obsahovať systém spätného podávania správ osobe alebo skupine osôb uvedených v bode 21.A.145 písm. c) bode 2 a nakoniec manažérovi uvedenému v bode 21.A.145 písm. c) bode 1, aby boli v prípade potreby zabezpečené nápravné opatrenia.

21.A.143. Opis

a) Organizácia predloží príslušnému orgánu popis výrobnej organizácie, v ktorom poskytne tieto informácie: 1. potvrdenie podpísané zodpovedným manažérom, že popis výrobnej organizácie a akékoľvek sprievodné príručky, ktoré definujú zhodu organizácie s povolením s touto podčasťou, budú vždy dodržané; 2. tituly a mená manažérov uznaných príslušným orgánom v súlade s bodom 21.A.145 písm. c) bodom 2; 3. povinnosti a zodpovednosť manažérov podľa bodu 21.A.145 písm. c) bodu 2 vrátane záležitostí, o ktorých môžu priamo rokovať s príslušným orgánom v mene organizácie; 4. organizačná schéma s údajmi o prislúchajúcej zodpovednosti manažérov podľa požiadaviek bodu 21.A.145 písm. c) bodov 1 a 2; 5. zoznam personálu vykonávajúceho osvedčovanie podľa bodu 21.A.145 písm. d); 6. všeobecný popis zdrojov pracovnej sily; 7. všeobecný popis prevádzkových zariadení nachádzajúcich sa na každej adrese uvedenej v osvedčení o povolení organizácie(-í) na výrobu; 8. všeobecný popis rozsahu práv výrobnej(-ých) organizácie(-ií), zodpovedajúci podmienkam povolenia; 9. postup oznamovania organizačných zmien príslušnému orgánu; 10. postup zmeny a doplnenia popisu výrobnej organizácie; 11. popis systému kvality a postupy podľa požiadaviek bodu 21.A.139 písm. b) bodu 1; 12. zoznam cudzích podnikov uvedených v bode 21.A.139 písm. a); ▼M3 13. ak sa majú vykonať letové testy, príručka prevádzky letových testov, v ktorej sa vymedzujú stratégie a postupy organizácie v oblasti letových testov. Príručka prevádzky letových testov obsahuje: i) opis postupov organizácie pre letový test vrátane zapojenia organizácie vykonávajúcej letový test do procesu vydávania letových povolení; ii) politiku zostavovania posádky vrátane jej zloženia, odbornej spôsobilosti, vycvičenosti a obmedzení času letu v súlade s dodatkom XII k tejto prílohe I (časť 21), podľa potreby; iii) postupy prepravy nečlenov posádky a postupy výcviku na letové testy, podľa potreby; iv) politiku riadenia rizík a bezpečnosti a súvisiace metodiky; v) postupy určenia povinných prístrojov a vybavenia na palube a vi) zoznam dokumentov, ktoré sa musia vyhotoviť k letovému testu. ▼B

b) Popis výrobnej organizácie sa podľa potreby zmení a doplní tak, aby obsahoval aktualizované popisné údaje, a kópie zmien a doplnkov sa poskytnú príslušnému orgánu.

21.A.145. Požiadavky na povolenie

Výrobná organizácia musí na základe informácií predložených v súlade s bodom 21.A.143 preukázať, že:

a) vzhľadom na všeobecné požiadavky na povolenie sú prevádzkové zariadenia, pracovné podmienky, vybavenie a nástroje, procesy a príslušné materiály, počet a spôsobilosť pracovníkov a celková organizácia primerané z hľadiska plnenia povinností podľa bodu 21.A.165;

b) vzhľadom na všetky údaje týkajúce sa letovej spôsobilosti, hluku, vypúšťania paliva a výfukových emisií: 1. dostala výrobná organizácia také údaje od agentúry a od držiteľa alebo žiadateľa o typové osvedčenie, obmedzené typové osvedčenie alebo schválenie konštrukcie, aby mohla stanoviť zhodu s príslušnými konštrukčnými údajmi; 2. výrobná organizácia zaviedla postup, ktorý zabezpečí, že údaje týkajúce sa letovej spôsobilosti, hluku, vypúšťania paliva a výfukových emisií budú správne zaradené do jej výrobných údajov; 3. také údaje sa budú aktualizovať a budú prístupné každému pracovníkovi, ktorý potrebuje prístup k údajom, aby mohol plniť svoje povinnosti;

c) vzhľadom na vedenie a personál: 1. bol výrobnou organizáciou menovaný manažér, ktorý bude zodpovedný voči príslušnému orgánu. Jeho zodpovednosť v rámci organizácie spočíva v tom, že zabezpečuje, aby celá výroba prebiehala podľa požadovaných noriem a aby výrobná organizácia zodpovedala údajom a postupom uvedeným v popise podľa bodu 21.A.143; 2. bola výrobnou organizáciou menovaná osoba alebo skupina osôb s príslušným oprávnením, ktorá zabezpečí zhodu organizácie s požiadavkami tejto prílohy I (časti 21). Také osoby budú konať pod priamym dohľadom zodpovedného manažéra uvedeného v bode 1. Menované osoby musia preukázať príslušné znalosti, vzdelanie a skúsenosti s plnením svojich povinností; 3. personálu na všetkých úrovniach bola poskytnutá dostatočná právomoc tak, aby mohol plniť svoje pridelené povinnosti, a že existuje plná a účinná koordinácia v rámci výrobnej organizácie z hľadiska záležitostí týkajúcich sa letovej spôsobilosti, hluku, vypúšťania paliva a výfukových emisií;

d) vzhľadom na personál vykonávajúci osvedčovanie, oprávnený výrobnou organizáciou podpisovať každý dokument vydaný podľa bodu 21.A.163 v rozsahu alebo podmienkach povolenia: 1. znalosti, vzdelanie (vrátane iných funkcií v organizácii) a skúsenosti personálu vykonávajúceho osvedčovanie sú primerané plneniu ich pridelených povinností; 2. výrobná organizácia vedie záznamy všetkých pracovníkov personálu vykonávajúceho osvedčovanie, ktoré obsahujú údaje v rozsahu ich oprávnenia; 3. personál vykonávajúci osvedčovanie dostal podklady v rozsahu svojho oprávnenia.

21.A.147. Zmeny v povolenej organizácii na výrobu

a) Po vydaní povolenia organizácii na výrobu každú zmenu v povolenej organizácii na výrobu, ktorá je podstatná z hľadiska preukázania zhody alebo z hľadiska letovej spôsobilosti a charakteristík týkajúcich sa hluku, vypúšťania paliva a výfukových emisií výrobku, časti alebo zariadenia, najmä zmenu systému kvality, musí schváliť príslušný orgán. Žiadosť o povolenie pre organizáciu sa písomne predloží príslušnému orgánu a pred realizáciou zmeny príslušnému orgánu preukáže, že bude naďalej plniť ustanovenia tejto podčasti.

b) Príslušný orgán stanoví podmienky, podľa ktorých môže organizácia s povolením na výrobu konať podľa tejto podčasti v priebehu takých zmien, ak príslušný orgán nezistí, že by platnosť povolenia mala byť pozastavená.

21.A.148. Zmeny miesta

Zmena miesta výrobných zariadení organizácie s povolením na výrobu sa považuje za významnú a preto musí zodpovedať podmienkam bodu 21.A.147.

21.A.149. Prenosnosť

Povolenie organizácie na výrobu nie je prenosné okrem prípadu, že je výsledkom zmeny vlastníctva, ktorá sa považuje za významnú na účely bodu 21.A.147.

21.A.151. Podmienky povolenia

V podmienkach povolenia je uvedený rozsah práce a/alebo výrobky alebo kategórie častí a zariadení, na ktoré môže držiteľ uplatňovať svoje výsadné práva podľa bodu 21.A.163.

Tieto podmienky sa vydajú ako časť povolenia organizácie na výrobu.

21.A.153. Zmeny podmienok povolenia

Každú zmenu podmienok povolenia schvaľuje príslušný orgán. Žiadosť o zmenu podmienok povolenia sa podáva vo forme a spôsobom, ktoré stanoví príslušný orgán. Žiadateľ musí spĺňať príslušné požiadavky tejto podčasti.

21.A.157. Vyšetrenia

Výrobná organizácia musí prijať opatrenia, ktoré p